title: Kristina Haataja

text: Kristina Haataja (s. 1953) on toiminut kääntäjänä, kielten opettajana sekä toimittajana. Hän on on viettänyt suuren osan elämästään Pariisissa. Haataja on julkaissut Suomessa romaanit "Passio" (1991), "Yö" (1994) ja "Temppeli" (1995) sekä Ranskassa teoksen "La lézarde et le caillou" (2006) yhdessä Sylvie Durbecin kanssa. Hän on kääntänyt muun muassa Marguerite Durasin, Emmanuel Carrèren, Jules Vernen ja Virginie Despentesin romaaneja.


title: Ronald Knox

text: Ronald Arbuthnott Knox (17. tammikuuta 1888 – 24. elokuuta 1957) oli brittiläinen pappi ja kirjailija. Knox vihittiin anglikaaninen kirkon papiksi 1912, mutta hän kääntyi katoliseen uskoon vuonna 1917. Useimmat Knoxin kirjoista käsittelivät uskontoa, mutta hän kirjoitti myös salapoliisikertomuksia.


title: Ronald Knox

text: 16. tammikuuta 1926 Knox sai aikaan paniikkia Britanniassa keskeyttämällä kirjallisuusohjelmansa kuvitteellisella tiedotuksella Lontoossa käynnissä olevista mellakoista, jonka monet kuulijat uskoivat todelliseksi.


title: Pekka Vähäsöyrinki

text: Pekka Ilmari Vähäsöyrinki (s. 14. helmikuuta 1957) on entinen Suomen Hiihtoliiton päävalmentaja ja maastohiihdon lajipäällikkö. Vuosina 1998–2009 hän toimi Vuokatin urheiluopiston rehtorina. Hän jäi eläkkeelle tästä tehtävästä marraskuussa 2009.


title: Pekka Vähäsöyrinki

text: Hiihtoliiton päävalmentajana Vähäsöyrinki oli vuosina 1985–1989 ja 1992–1995. Lajipäällikkönä hän oli 1997–1998. Japanin edustushiihtäjiä Vähäsöyrinki valmensi 1995–1997.


title: Pekka Vähäsöyrinki

text: Vähäsöyrinki on kilpaillut hiihtosuunnistajana. Hän edusti Suomea Aigenin MM-kilpailuissa 1982 sijoittuen henkilökohtaisessa kilpailussa 11:nneksi.


title: Pekka Vähäsöyrinki

text: Vähäsöyringin poika Eetu Vähäsöyrinki on entinen yhdistetyn maajoukkueurheilija.


title: Pekka Vähäsöyrinki

text: 2000-luvun vaihteessa Vähäsöyringin ja Bror-Erik Walleniuksen hiihtoselostukset Ylen tv-kanavilla nousivat kulttimaineeseen. Wallenius on myöhemmin sanonut, että kaikista hänen työpareistaan, parhaiten yhteistyö on sujunut Vähäsöyringin ja Antero Mertarannan kanssa, vaikka heidän selostustyylinsä ovat täysin erilaiset kuin Walleniuksella.


title: Pekka Vähäsöyrinki

text: Vähäsöyrinki toimi vuoden 1998 STT:n nk. dopinguutisen tapahtuma-aikana Japanin maastohiihtäjien päävalmentajana. Oikeudenkäynnissä 18 Hiihtoliiton vaikuttajaa vaati STT:n päätoimittajalta ja toimittajalta yhteensä 5,1 miljoonan markan korvauksia uutistoimiston jutusta, jossa oli muun muassa kerrottu, että Suomen maastohiihdon piirissä esiintyy dopingia.


title: Pekka Vähäsöyrinki

text: Käräjäoikeus määräsi heinäkuun puolessa välissä vuonna 1999 STT:n maksamaan dopingoikeudenkäynnissä Vähäsöyringille 100 000 markkaa korvauksia. Päätöksestä valitettiin ja myöhemmin hovioikeus kumosi korvaukset vuonna 2002. STT myönsi samalla uutisensa virheelliseksi. Vuonna 2004 Vähäsöyrinkiä epäiltiin petosrikoksesta, mutta syytettä ei nostettu. Vähäsöyrinki vaati oikeudessa isoja kärsimyskorvauksia STT:n uutisista, joissa väitettiin suomalaishiihtäjän käyttäneen kasvuhormonia.


title: Pekka Vähäsöyrinki

text: Uusi syytteeseen johtanut esitutkinta alkoi keskusrikospoliisissa vuonna 2008 ja tutkinta päättyi lokakuussa 2010. Esitutkinta-aineisto oli laaja sisältäen lähes 8 800 sivua ja noin kuusi tuntia videokuulustelumateriaalia. Epäiltyinä oli kuultu kuutta ihmistä, joiden joukossa olivat muun muassa kansanedustaja Marjo Matikainen-Kallström ja Hiihtoliiton entinen toimitusjohtaja Esa Klinga. Vähäsöyrinki sai syytteen joulukuussa 2010 yhdessä ex-toimitusjohtaja Jari Piiraisen, ex-hiihtäjä Jari Räsäsen ja ex-lajijohtaja Antti Leppävuoren kanssa. Heitä syytettiin valehtelusta aikaisemmassa oikeuskäsittelyssä, jossa puitiin 1998 julkaistuja STT:n dopinguutisia.


title: Pekka Vähäsöyrinki

text: Oikeudenkäynti sai runsaasti julkisuutta keväällä 2011 kun esitutkintamateriaali tuli julkiseksi. Syyttäjänä toimi kihlakunnansyyttäjä Mikko Jaatinen ja oikeudenkäynti alkoi huhtikuun lopulla 2011. Keskeinen todistaja oli entinen päävalmentaja Kari-Pekka Kyrö. Lisäksi oikeudessa kuultiin todistajina muun muassa Vuokatin urheiluopiston entistä testauspäällikkö Kari Kajausta, hiihtäjä Mika Myllylää, Harri Kirvesniemeä ja Hiihtoliiton entisiä lääkäreitä Pirkka Mäkelää ja Juha-Pekka Turpeista. Vähäsöyrinkiä edusti oikeudessa asianajaja Jorma Ipatti. Vähäsöyringin etä-todistajana kuultiin Kanadan Edmontonissa asuvaa professori Tapio Videmania. Vähäsöyrinki nimesi Harri Kirvesniemen oikeudenkäyntiin kuultavaksi, mutta syyttäjän vaatimuksesta tämä päätyi todistajaksi. Vähäsöyringin oma kuuleminen oli tunteikas ja hän murtui kyyneliin kysyttäessä kärsimyksistään STT:n dopinguutisoinnista. Vähäsöyrinki kiisti kaikki valehteluväitteet. Vähäsöyringin mukaan hänellä ei ollut velvollisuutta kertoa esimerkiksi eposta, vaikka hän olisi siitä jotain tiennytkin.


title: Pekka Vähäsöyrinki

text: Vähäsöyrinki tuomittiin 9 kuukauden ehdolliseen vankeuteen törkeistä petoksista Helsingin käräjäoikeudessa kesäkuussa 2011. Oikeuden mukaan Vähäsöyrinki ja kaikki muut syytetyt olivat läsnä, kun hiihtäjä Jari Räsäsestä laskettiin verta Trondheimissa vuonna 1997. Vähäsöyrinki oli aktiivinen ja uraauurtava ”dopingvalmentaja” ja hän osallistui venäläisten kanssa nk. farmakologiseen ohjelmaan, jossa valmentautumiseen liittyivät epo ja kasvuhormoni. Lisäksi Vähäsöyrinki osallistui dopingia peittelevien aineiden hankintaan ja piti kiellettyjä aineita hallussaan ainakin 1998, jolloin hän vei niitä Kyrölle säilytettäväksi. Vähäsöyrinkin arvioitiin oikeuden mukaan tienneen, että verenlasku johtui epon käytön aiheuttamasta korkeasta hemoglobiinista. Pari viikkoa päätöksen jälkeen Vähäsöyrinki ilmoitti tyytymättömyytensä tuomioonsa kuten vähän aiemmin myös Jari Räsänen.


title: Pekka Vähäsöyrinki

text: Lahden vuoden 2001 dopingskandaalin jälkeen ilmestyi nimettömän testiryhmän tekemä "Dopingin musta kirja. Suomen maastohiihdon katastrofaalinen häpeä". Kirja sisältää luvun ""Kuolleen miehen todistus"", jossa on Hiihtoliiton edesmenneen puheenjohtajan Eino Petäjäniemen väite, jonka mukaan vastuuvalmentaja Vähäsöyrinki oli asettanut töihin tulonsa ehdoksi EPO-hormonin käytön. Petäjäniemi oli kertonut asiasta Jääkiekkoliiton puheenjohtajalle Kalervo Kummolalle ja Urheiluliiton puheenjohtaja Ilkka Kanervalle. Vastauksena kirjan väittämille, silloinen Vuokatin urheiluopiston rehtori Vähäsöyringin asianajaja Olli Rauste uhkasi kustantajaa korvausvaatimuksilla, mikäli ne jatkaisivat perättömän tiedon levittämistä.


title: Pekka Vähäsöyrinki

text: STT:n dopingoikeudenkäynnin jälkeen Vähäsöyrinki osallistui marraskuussa 2011 useiden Lahden Hiihtoseuraa edustavien yhdistetyn maajoukkuetason urheilijoiden valmentamiseen. Hän ryhtyi keväällä 2016 hiihtäjä Ari Luusuan henkilökohtaiseksi valmentajaksi. Maaliskuussa 2017 hän ryhtyi myös Kerttu Niskasen ja Juho Mikkosen henkilökohtaiseksi valmentajaksi.


title: Romanian kuningaskunta

text: Romanian kuningaskunta oli valtio, joka muodostui vuonna 1859 Moldovan ruhtinaskunnan ja Valakian ruhtinaskunnan yhdistyttyä. Tuolloin valtion nimi oli Romanian yhdistyneet Moldovan ja Valakian ruhtinaskunnat. Valtio oli aluksi Osmanien valtakunnan alainen, mutta muodostui itsenäiseksi kuningaskunnaksi siitä itsenäistyttyään vuonna 1877, minkä jälkeen se sai kansainvälisen tunnustuksen. Monarkia muuttui tasavallaksi vuonna 1947, kun Romanian kommunistinen puolue tuli valtaan.


title: Tuominopsasiipi

text: Tuominopsasiipi ("Satyrium pruni") on sinisiipisten heimoon ja nopsasiipien alaheimoon kuuluva pieni päiväperhonen. Laji esiintyy palearktisella alueella.


title: Tuominopsasiipi

text: Tuominopsasiiven siipiväli on yleensä 30–35 mm. Suomessa on mitattu siipien kärkiväliksi 25–36 mm ja naaraat ovat keskimäärin koiraita kookkaampia. Siipien yläpuolen pääväri on koiraalla ruskeanmusta. Etusiiven yläpuolella on koiraalla pieni koirastäplä ja naaraalla postdiskaalialassa epämääräinen kellertävä täplä. Takasiiven yläpuolella on koiraalla submarginaalialassa oranssinvärisiä täpliä, jotka ovat naaraalla yhtyneet lähes yhtenäiseksi juovaksi. Siipien yläpinnan pääsee luonnossa näkemään yleensä vain lentävällä yksilöllä. Takasiiven ulkoreunassa lähellä siiven takanurkkaa on kaksi kannusta, joista taaempi on pitempi. Siipien alapinnat ovat harmaanruskeat. Etusiiven alapinnalla on ohut valkoinen poikkijuova ja sen ulkopuolella muutama pieni musta täplä. Takasiiven alapuolella on molemmilla sukupuolilla submarginaalialassa oranssinvärinen juova ja sen sisäpuolella rivi mustia valkoreunaisia täpliä. Siipien alapuolella on siipisuonten kohdilla katkeileva valkoinen poikkiviiru, joka ei muodosta selvää W-kirjaimen muotoista kuviota.


title: Tuominopsasiipi

text: Samannäköinen laji on jalavanopsasiipi ("Satyrium w-album"), jolla on takasiiven alapinnalla selkeä valkoinen W-kuvio.


title: Tuominopsasiipi

text: Tuominopsasiiven levinneisyysalue ulottuu Länsi-Euroopasta Siperian kautta Amurille ja Koreaan. Laji puuttuu eteläisimmästä ja pohjoisimmasta Euroopasta. Britteinsaarilla Englannissa tuominopsasiipi esiintyy harvinaisena ja paikallisena. Fennoskandiassa levinneisyysalue ulottuu Ruotsin ja Suomen eteläosiin. Ruotsissa laji on levinneisyydeltään kaakkoinen ja muissa Pohjoismaissa sitä ei tavata lainkaan.


title: Tuominopsasiipi

text: Suomessa tuominopsasiipi esiintyy harvinaisena ja paikallisena maan eteläosissa selkeän itäpainotteisesti. Vahvimmat kannat ovat Kaakkois-Suomessa ja Etelä-Hämeessä. Laji on ilmeisesti taantunut Lounais-Suomessa, ja sitä on erittäin vähän Ahvenanmaalla ja länsirannikolla. Lentoaika on kesäkuun loppupuoliskolta heinäkuun lopulle, levinneisyysalueen eteläosissa aikaisemminkin.


title: Tuominopsasiipi

text: Tuominopsasiiven elinympäristöä ovat rehevät lehtimetsät, lehtomaiset metsät, peltojen, niittyjen ja metsien reunat, puutarhat sekä teiden ja katujen varret. Se elää lähisukulaisiaan harvemmin kovin avoimissa ympäristöissä. Koiraat oleilevat usein ryhminä ja lentelevät latvustoissa etsien naaraita. Laji on esiintymiseltään paikoittainen ja esiintymispaikoillakin yksilömäärät ovat yleensä pieniä. Lisäksi perhoset voivat pysytellä paikoillaan tunteja ja käyvät harvoin kukilla nauttien ravinnokseen ilmeisesti pääasiassa kirvojen lehdille pudottamaa mesikasteella. Usein paras tapa selvittää tuominopsasiiven esiintymistä paikalla onkin etsiä munia puiden oksilta.


title: Tuominopsasiipi

text: Naaras munii ravintokasvin oksille valoisaan mutta tuulensuojaiseen paikkaan ja kuoriutumisvalmis toukka talvehtii munan sisällä. Toukat kuoriutuvat aikaisin keväällä ja elävät pääasiassa yöaktiivisina syöden kukintoja ja myöhemmin lehtiä. Toukkakehityksen kesto on 4–11 viikkoa riippuen hyvin vahvasti lämpötilasta. Toukka myös koteloituu ravintokasvin oksalle, johonkotelo kiinnittyy silkkirihman avulla. Kotelovaheen kesto on 2–4 viikkoa.


title: Tuominopsasiipi

text: Toukan ravintokasveja ovat tuomi ("Prunus padus"), oratuomi ("Prunus spinosa"), luumupuu ("Prunus domestica") ja vadelma ("Rubus idaeus").


title: Jalavanopsasiipi

text: Jalavanopsasiipi ("Satyrium w-album") on sinisiipisten heimoon ja nopsasiipien alaheimoon kuuluva pieni päiväperhonen. Laji esiintyy palearktisella alueella.


title: Jalavanopsasiipi

text: Jalavanopsasiiven siipiväli vaihtelee 26–32 mm ja naaraat ovat keskimäärin koiraita kookkaampia. Siipien yläpuolen pohjaväri on koiraalla tummanruskea ja naaraalla hieman vaaleampi. Etusiiven yläpuolella on koiraalla pieni koirastäplä ja takasiiven yläpuolella, aivan siiven ulkoreunan takanurkassa voi olla molemmilla sukupuolilla pieni oranssinvärinen reunatäplä. Luonnossa perhosen siipien yläpintaa näkee vain lennossa. Takasiiven ulkoreunan takaosassa on kaksi kannusta, joista taaempi on pitempi. Takasiipien alapuolella on molemmilla sukupuolilla submarginaalialassa oranssinvärinen juova ja sen sisäpuolella mustia kaaritäpliä ja ulkopuolella valkoinen reunaviiru. Siipien alapuolella on valkoinen poikkiviiru, joka takasiivessä on mutkainen ja muodostaa selkeän, W-kirjaimen muotoisen kuvion.


title: Jalavanopsasiipi

text: Varsin samankaltainen, Suomessa laajemmin levinnyt laji on tuominopsasiipi ("Satyrium pruni").


title: Jalavanopsasiipi

text: Jalavanopsasiiven levinneisyysalue ulottuu Keski-Euroopasta Aasian kautta Japaniin. Britteinsaarilla laji esiintyy paikoittaisena Englannissa, mutta puuttuu Skotlannista ja Irlannista. Pohjois-Euroopassa esiintymisalue ulottuu Fennoskandian eteläosiin.


title: Jalavanopsasiipi

text: Suomessa jalavanopsasiipi tavattiin ensimmäisen kerran Korppoosta vuonna 1872, mutta vasta 1980-luvulla havaittiin, että sillä on vakiintuneita esiintymiä. Laji esiintyi aikaisemmin hyvin harvinaisena pienellä alueella Turun seudulla, mutta saavutti Helsingin jo 1990-luvulla ja on 2000-luvulla levinnyt voimakkaasti lounaasta etelärannikolle ja jopa sisämaahan. Kanta on kuitenkin harva, johtuen toukan pääravintokasveista jalavista. Lentoaika on Suomessa heinäkuun puolivälistä elokuun puoliväliin riippuen kesän säistä.


title: Jalavanopsasiipi

text: Jalavanopsasiiven elinympäristöä Suomessa ovat pääasiassa puistot ja katujen varret, joissa on istutettuja jalavia. Yleisesti lajin elinympäristöissä kasvaa jalavia aurinkoisilla paikoilla. Perhoset elävät etenkin puiden latvustoissa, mutta laskeutuvat usein matalammalle käydäkseen kukilla. Koiraat lentävät kosiskelu- ja kisailulentoja, jotka kiinnittävät helposti lintujen huomion ja koiraiden siivistä puuttuukin usein lintujen nokkaisemia paloja. Jalavanopsasiipi on esiintymiseltään hyvin paikoittainen, mutta sopivalla paikalla laji voi olla runsaslukuinen. Oleskelu latvustoissa saa perhosen vaikuttamaan todellista harvinaisemmalta.


title: Jalavanopsasiipi

text: Laji talvehtii munana, jonka sisällä on kuoriutumisvalmis toukka. Naaraat munivat munat usein pareittain oksanhaarojen tyvien kaarnanhalkeamiin, uusien vuosikasvaimien edellisen vuoden kasvun liittymäkohtiin tai puutuneiden oksien silmujen tyville. Toukat syövät öisin erityisesti kukintoja ja elävät lehtien alapinnoilla. Niillä on ehkä jonkinlainen suhde muurahaisten kanssa. Toukkakehitys kestää 7–10 viikkoa, minkä päätteeksi ne koteloituvat lehtien alapinnoille tai kaarnanrakoihin. Kotelovaihe kestää 2–4 viikkoa.


title: Jalavanopsasiipi

text: Toukan ravintokasveja ovat jalavat ("Ulmus"), varsinkin vuorijalava ("Ulmus glabra"), mutta sen on havaittu syövän myös muita lehtipuita, kuten lehmuksia ("Tilia"), tammia ("Quercus") ja saarnia ("Fraxinus excelsior").


title: HMS Illustrious

text: HMS Illustrious on ollut viiden Britannian Kuninkaallisen laivaston aluksen nimenä.


title: HMS Implacable

text: HMS Implacable on ollut kolmen Britannian Kuninkaallisen laivaston aluksen nimenä.


title: Hyvä tapa

text: Hyvä tapa tarkoittaa oikeustieteessä vakiintunutta, perustelluksi katsottua käytäntöä, joka pohjautuu vallitseviin arvostuksiin. Näiden arvostusten perusteella säädetään lakeja, joten hyvän tavan vastaisuus liittyy läheisesti lainvastaisuuteen. Kuten muutkin oikeusperiaatteet (esimerkiksi arvottomuus, kohtuuttomuus ja kunnianvastaisuus) hyvä tapa esiintyy tavallisesti kielteisessä muodossa. Jos järjestelyssä ilmenee hyvän tavan vastaisuutta, ei muutoin pätevään järjestelyyn liitykään tavoiteltuja oikeusvaikutuksia.


title: Hyvä tapa

text: Tarkemman juridisen merkityksen hyvä tapa saa tietyssä sosiaalisessa ympäristössä. Juridisella merkityksellä on hieman eri sisältö puhuttaessa hyvästä hallintotavasta, hyvästä kirjanpitotavasta, hyvästä liiketavasta ja hyvästä pankkitavasta. Hyvän tavan olennainen tunnusmerkki on se, että se kuvastaa tasapuolisesti osapuolten intressejä. Pelkkä käytännön yleinen noudattaminen ei tee siitä hyvää tapaa.


title: Hyvä tapa

text: Hyvän tavan vastaisuus liittyy läheisesti šikaanikieltoon eli oikeuden väärinkäytön kieltoon. Šikaanikiellossa tarkastellaan sitä pyritäänkö jonkin oikeuden avulla päämäärään, joka ei sisälly oikeuden tavanomaiseen käyttöön, ja olisiko oikeuden toteutumisesta haittaa. Hyvän tavan vastainen järjestely sen sijaan on uhka tai poikkeama asianmukaiseksi katsotusta sosiaalisesta arvostuksesta.


title: Hyvä tapa

text: Hyvien tapojen vastaisuudesta säädettiin aiemmin Suomen rikoslain (39/1889) 43 luvussa, jonka otsikkona oli "Hyviä tapoja koskevain määräysten rikkomisesta". Uudemman lainsäädännön vuoksi luvun kaikki pykälät on nykyisin jo kumottu yksi toisensa jälkeen.


title: Faslane

text: Faslane voi viitata seuraaviin:


title: Väittämistaakka

text: Väittämistaakka eli vetoamisvelvollisuus tarkoittaa prosessioikeudessa asianosaisen velvollisuutta vedota tosiseikkoihin. Tuomioistuin ottaa sitten juttua tutkiessaan ja ratkaistessaan tosiseikat huomioon. Tuomioistuin ottaa huomioon vain asianosaisten esittämät tosiseikat, eikä tee ratkaisuaan sellaisen seikan perusteella, johon asianosainen ei ole vedonnut. Asianosainen saattaa hävitä jutun, jos ei ole vedonnut kaikkiin seikkoihin, joiden todenperäisyydestä ollaan yhtämieltä.


title: Väittämistaakka

text: Riita-asioissa, joissa asianosaiset voivat tehdä sovinnon, on väittämistaakka aina voimassa eli käytössä on dispositiivinen periaate. Muissa jutuissa noudatetaan virallisperiaatetta, jolloin oikeudenkäynnin kulusta määrää viranomainen. Tällöin tuomioistuin voi painavasta syystä, esimerkiksi lapsen edun vuoksi, perustaa ratkaisunsa myös sellaiseen tosiseikkaan, johon asianosainen ei ole vedonnut. Väittämistaakka on tällöinkin kuitenkin ensisijainen periaate. Rikosjutuissa tuomioistuin perustaa ratkaisunsa syytteessä esitettyyn teonkuvaukseen eli syyttäjällä on väittämistaakka. Syytetyllä ei sen sijaan ole väittämistaakkaa, vaan syytteen hylkäys voidaan perustaa sellaiseen seikkaan, johon syytetty ei ole vedonnut.


title: Chasséenin kulttuuri

text: Chasséenin kulttuuri vallitsi Ranskassa ja lähialueilla myöhäisellä neoliittisella kivikaudella noin 4500–3500 eaa. Kulttuuri löydettiin Chassey-le-Campin löydöistä Saône-et-Loiren seuduilta. Kulttuurin alkuperä lienee Välimeren ja Atlantin rannikolla alkujaan levinneessä sydänsimpukkakeramiikassa. Chasséenin kulttuuri levisi laajalle Ranskan tasangoille, mm. Seinen altaaseen ja Loiren laaksoihin, ulottuen nykyisiin Haute-Saônen, Vauclusen, Alpes-de-Haute-Provencen, Pas-de-Calaisin ja Eure-et-Loirin departementteihin. Chasséenin kulttuurin ihmiset elivät monipuolisella maanviljelyllä kasvattaen mm ruista ja omenoita, ja pitäen lampaita ja nautoja. Ihmiset elivät taloissa, joista koostui 100–400 asukkaan kyliä. Silloin ei tunnettu metalleja. Tämän tilalle tuli Seinen alueelle Seine-Oise-Marnen kulttuuri eli SOM 3100–2000 eaa., joka rakensi megaliittisia käytävähautoja, joissa on kirveiden kuvia. SOM-kulttuuri oli indoeurooppalainen. Marnejoen kalkkiin louhittiin megaliittimaisia luolahautoja.


title: Heli Slunga

text: Heli Slunga (s. 18. kesäkuuta 1982 Tervola) on suomalainen kirjailija. Hän työskentelee vapaana taiteilijana.


title: Heli Slunga

text: Vuonna 2007 Slunga sai J. H. Erkon runokilpailussa jaetun toisen sijan. Vuonna 2010 hän sijoittui toiseksi Poetry slamin SM-kisassa. Vuonna 2013 hänen runokokoelmansa "Orjan kirja" oli Yleisradion Tanssiva karhu -palkintoehdokas vuoden parhaasta runokokoelmasta. Slungan esikoisromaani "Lapin Lolita" (yhdessä Jaana Seppäsen kanssa) oli Lappi-kirjallisuuspalkintoehdokas vuonna 2016. Slunga on ollut Suomen Kirjailijaliiton jäsen vuodesta 2009. Vuonna 2017 hänet valittiin Kirjailijaliiton johtokuntaan.


title: Heli Slunga

text: Slunga asuu Oulussa. Hänet valittiin Oulun vuoden taiteilijaksi 2013.


title: Seine-Oise-Marnen kulttuuri

text: Seine-Oise-Marnen kulttuuri oli megaliitteja rakentanut kulttuuri itäisessä Pohjois-Ranskassa ja Belgiassa noin 3100 - 2000 eaa. Megaliittihaudoissa oli ihmistä esittäviä kohokuvia. Kuvat esittivät muun muassa kirveitä, rintoja ja kaulanauhoja. SOM-kulttuuri toi kuparin Pohjois-Ranskaan ensi kertaa ja lienee ollut indoeurooppalainen. SOM:n tyyppistä keramiikkaa tehtiin myös Sveitsissä, Bretagnessa ja Tanskassa.


title: HMNB Clyde

text: HMNB Clyde eli Her Majesty’s Naval Base Clyde on yksi kolmesta Britannian kuninkaallisen laivaston tukikohdasta. Se sijaitsee Skotlannissa, ja sinne on sijoitettu Britannian Trident-ohjuksilla varustetut Vanguard-luokan ydinsukellusveneet.


title: HMNB Clyde

text: Tukikohta sijaitsee Gare Lochin itärannalla Argyll ja Butessa Clydevuonosta pohjoiseen, noin 65 kilometriä Glasgow’n kaupungista länteen. Sukellusvenetukikohta koostuu erillisistä paikoista, joista merkittävimmät ovat "Faslane" 65 km Glasgow’sta ja RNAD Coulport Loch Longin vieressä 20 km Faslanesta länteen.


title: Valmistusvirhe

text: Valmistusvirhe on tuotekappaleita tehtäessä yksittäiseen tai pieneen joukkoon tuotteita tullut vika, jolloin tuote poikkeaa hyväksyttävästä laadusta. Tuotantoprosessissa on tällöin ollut hetkellisiä ongelmia. Poikkeamat voivat johtua esimerkiksi heikosta tai toimimattomasta laadunvalvonnasta tai raaka-aineen virheellisyydestä. Jos virhe kohdistuu kokonaiseen tuotesarjaan, puhutaan rakenne- ja suunnitteluvirheestä.


title: Valmistusvirhe

text: Virheiden syiden tyypittelyllä ei ole suoraa oikeudellista merkitystä, sillä tuotevastuulaki (694/1990) koskee samalla tavoin ohjevirheitä, rakenne- ja suunnitteluvirheitä sekä valmistusvirheitä. Tuotevastuulaki koskee yksityiseen käyttöön tai kulutukseen tarkoitettuja tuotteita, joista aiheutuu vahinkoa ihmisille tai omaisuudelle. Laissa pidetään tuotteena myös sähköä. Laki ei koske tuotteelle itselleen syntynyttä vahinkoa, eikä ydinlaitoksen aiheuttamaa vahinkoa, jota koskee ydinvastuulaki (484/1972).


title: Valmistusvirhe

text: Korjaamattomana tuotteen toimimattomuuden aiheuttava valmistusvirhe ei kuulu tuotevastuuvakuutuksen piiriin, ellei se aiheuta esine- tai henkilövahinkoa. Tuotteita valmistavien yritysten on mahdollista vakuuttaa riski siitä, ettei tuote toimi tai täytä vaatimuksia. Tällaista vakuutusta nimitetään valmistustakuuvakuutukseksi. Se korvaa myydyn tai luovutetun tuotteen virheellisyyden korjaamisesta aiheutuvia kustannuksia tai tuotteen vaihtamisen uuteen tuotteeseen, jos se on korjaamista halvempaa. Vakuutus korvaa enintään omakustannushinnan.


title: Los Millaresin kulttuuri

text: Los Millaresin kulttuuri oli varhaisin kuparikulttuuri Etelä-Espanjassa ja Etelä-Portugalissa noin 3200–1800 eaa. Sen loivat varhaiset minolaiset eli pelasgit, jotka purjehtivat laivoillaan itäiseltä Välimereltä. Nämä maanalaisia hautoja rakentaneet pelasgit kehittyivät Diminin pelasgeista noin 4100 eaa. ja purjehtivat mm. Maltalle. Pelasgit perustivat kaivoskaupunkeja eteläiselle Iberian niemimaalle louhien kultaa, hopeaa, kuparia ja muita mineraaleja. Los Millares (suomennettuna "Tuhannet") oli noin 1000 asukkaan asutuskeskus. Los Millaresissa oli kymmeniä kupolihautakammioisia "tholos"-hautoja. Vuodesta 2600 eaa. alkaen seudulla näkyy väestön vähenemisen ja kasvavan sotaisuuden merkkejä. Noin 1800 eaa. pronssikautinen El Argarin kulttuuri korvasi Los Millaresin kulttuurin, ehkä sotaisesti.


title: HMS London (1670)

text: HMS London oli Britannian Kuninkaallisen laivaston vuonna 1670 vesillelaskettu 96-tykkinen toisen luokan linjalaiva, joka rakennettiin kahdesti uudelleen. Se oli palveluskäytössä koko olemassaolonsa aikana ainoastaan noin puoli vuotta. Täten alus on selkeä esimerkki ensimmäisen luokan aluksien käyttämistä pelotteena ennemmin kuin aktiivipalveluksessa olevina aluksina.


title: HMS London (1670)

text: Alus tilattiin 15. heinäkuuta 1667 Deptfordin telakalta, jossa rakennustöistä vastasi Christopher Pett maaliskuuhun 1668 ja sen jälkeen Jonas Shish. Se laskettiin vesille 25. heinäkuuta 1670. Aluksen valmistuskustannukset olivat 19 680 puntaa.


title: HMS London (1670)

text: Alus otettiin palvelukseen 22. kesäkuuta 1670 ensimmäisenä päällikkönään John Tinker, joka oli tehtävässä 6. elokuuta 1670 saakka. Aluksen päällikkönä oli 12. helmikuuta 1672 alkaen Sir Edward Spragge, jolloin alus oli samalla punaisen laivueen vara-amiraalin lippulaivana. Aluksen päälliköksi tuli 25. kesäkuuta Thomas Elliot, jonka alaisuudessa alus osallistui Solebayn taisteluun 28. toukokuuta. Yorkin herttuan lippulaivan HMS "Saint Michaelin" tultua toimintakyvyttömäksi herttua siirtyi alukselle ja teki siitä uuden lippulaivansa.


title: HMS London (1670)

text: Aluksen uudelleen rakentaminen tilattiin 6. maaliskuuta 1702 Chathamin telakalta, jossa sen vastaavaksi mestariksi määrättiin Benjamin Rosewell. Alus laskettiin vesille 2. heinäkuuta 1706.


title: HMS London (1670)

text: HMS "London" otettiin palvelukseen 12. joulukuuta 1706, jolloin aluksen päällikkönä oli William Clevland. Alus poistettiin palveluksesta 23. kesäkuuta 1707, jolloin se sijoitettiin reserviin. Alus siirrettiin huollettavaksi 3. heinäkuuta 1718 Chathamin telakalle.


title: HMS London (1670)

text:
Aluksen aseistus muutettiin käsittämään 26 kpl 32-naulaista puolikanuunaa, 28 kpl 18-naulaista kulveriinia, 28 kpl 9-naulaista puolikulveriinia ja 18 kpl 6-naulaista. Miehistöä alukselle tarvittiin 750 miestä.
HMS "Londonille" tilattiin 23. syyskuuta 1718 Chathamin telakalta korjaus, joka muutettiin 5. joulukuuta modernisoinniksi ja siten uudelleen rakentamiseksi. Aluksen vastaavana mestarina toimi Benjamin Rosewell. Alus laskettiin vesille 25. lokakuuta 1721.


title: HMS London (1670)

text: Aluksen aseistus koostui korjaustyön päätyttyä ala- ja keskikasille sijoitetuista 56 kpl:n 42-naulaisesta, yläkannen 28 kpl:n 12-naulaisesta sekä puoli- ja etukansille sijoitetuista 16 kpl:n 6-naulaisesta tykistä. Laivan miehistöksi tarvittiin 780 miestä.


title: HMS London (1670)

text: HMS "Londonia" ei otettu palveluskäyttöön, vaan se sijoitettiin suoraan reserviin. Aluksesta tehtiin vuonna 1746 kirkkolaiva, ja se myytiin amiraliteetin 29. heinäkuuta 1747 tehdyllä päätöksellä romutettavaksi. Aluksen romuttaminen päättyi lokakuussa 1747 Chathamissa.


title: Mediomatrikit

text: Mediomatrikit olivat kelttiläinen heimo, joka asui Gallia Belgican alueella. Heidän pääkaupunkinsa oli Divodurum, nykyinen Metz. Paikannimien perusteella on päätelty, että osa mediomatrikeista on saattanut perustaa asutuskeskuksia Pohjois-Italiaan, lähelle Novaraa.


title: Nemetona

text: Nemetona oli kelttien pyhiä lehtoja ja temppeleitä suojeleva jumalatar. Hänen nimensä tulee sanasta "nemeton" ”pyhäkkö”. Jumalattaren nimi tarkoittaa suunnilleen "hän jota kunnioitetaan pyhäkössä". Nemetonaa palvottiin itäisessä Galliassa sekä nykyisen Saksan alueella ja Britanniassa. Usein hänet esitettiin yhdessä Mars-jumalan kelttiläisen version kanssa, ja on mahdollista, että Nemetonalla on alun perin ollut sotaisa tehtävä. Hänen nimensä saattaa myös liittyä irlantilaiseen sotaisan kiihkon jumalattareen Nemhainiin.


title: Verner Humble

text: Verner Alexander Humble (17. huhtikuuta 1874 Valkeala – 24. tai 25. syyskuuta 1919 Arkangeli, Venäjä) oli suomalainen toimittaja ja kirjailija.


title: Verner Humble

text: Verner Humble kävi Haminan ruotsalaista reaalilyseota ja sitten Haminan kadettikoulun josta hän valmistui 1893. Hän palveli aliluutnanttina aluksi Suomen kaartissa ja sitten Venäjällä Pavlovitshin rykmentissä Pietarissa ja kävi Venäjän yleisesikunta-akatemian 1896. Vuonna 1897 hän erosi armeijan palveluksesta kaartinluutnanttina. Humble toimi sitten Suomessa sanomalehtimiehenä ja venäjän kielen opettajana. Hän oli Fredrikshamns Tidning-lehden päätoimittajana Haminassa 1898–1900 ja sen jälkeen lehtimiehenä Helsingissä. Humble palveli uudelleen Venäjän armeijassa vapaaehtoisena kapteenina Venäjän–Japanin sodan aikana 1904–1905. Tämän jälkeen Humble erosi 1906 aktiivipalveluksesta alikapteenin arvoisena ja toimi Suomessa lehtimiehenä kirjoittaen muun muassa Finsk Tidskrift-lehteen. Hän palasi vielä Venäjän armeijan palvelukseen ensimmäisen maailmansodan puhjettua 1914 ja toimi erilaisissa sotilastehtävissä..


title: Verner Humble

text: Vuonna 1917 ilmestyneessä kirjassaan "Den stora ryska revolutionen" Humble kuvasi Venäjän maaliskuun 1917 vallankumouksen tapahtumia silminnäkijäkertomusten pohjalta. Suomen sisällissodan aikana Humble lähti Helsingistä Tallinnan kautta Pietariin oman kertomansa mukaan pelastakseen erään valkoisen suomalaisen punaisten käsistä. Hän oleskeli Pietarissa maaliskuulta kesäkuulle 1918 ja palasi sitten Suomeen. Humble kuvasi tätä retkeä ja Pietarin silloisia olosuhteita kirjassaan "Från rödt till hvitt: rundt Finska viken februari-juli 1918".


title: Verner Humble

text: Suomen sisällissodan jälkeen Humble lähti keväällä 1919 Pohjois-Venäjälle, missä hän kuoli sairaalassa keuhkotuberkuloosiin syyskuussa 1919 valkoisten venäläisten hallussa olleessa Arkangelissa.


title: Juhani Lompolo

text: Juhani Petteri Lompolo (23. joulukuuta 1941 Turku – 21. kesäkuuta 2011 Malmö, Ruotsi) oli suomalainen toimittaja ja kirjailija. Hän on käyttänyt myös nimimerkkiä "M. A. Jacobsen".


title: Juhani Lompolo

text: Lompolon journalistinura alkoi 1960-luvulla. Vuodesta 1968 hän työskenteli Yleisradion uutisissa ja oli Ylen vakituisessa palveluksessa 1978–1984, sen ensimmäisenä Kaukoidän kirjeenvaihtajana Tokiossa ja sen jälkeen Tukholmassa. Hän toimi kymmenen vuoden ajan Helsingin Sanomien Itä-Aasian kirjeenvaihtajana asemapaikkanaan Tokio. Sen jälkeen Lompolo asui ruotsalaisen vaimonsa, toimittaja, kirjailija Monica Brawin kanssa Ruotsin Malmössä.


title: Juhani Lompolo

text: Lompolo kirjoitti muun muassa Japanin kulttuuriin ja historiaan liittyviä kirjoja sekä artikkeleita muun muassa "Ruotsin Suomalainen" -lehteen.


title: Juhani Lompolo

text: Juhani Lompolo valmistui humanististen tieteiden kandidaatiksi Turun yliopistosta 1965 ja opiskeli Tokiossa televisioalaa ja japanin kieltä.


title: Katsutoshi Nagasawa

text: Katsutoshi Nagasawa (; 2. elokuuta 1923 – 10. tammikuuta 2008) oli japanilainen säveltäjä, joka teki musiikkia perinteisille Japanin soittimille, kuten shakuhachille ja kotolle. Hän opiskeli Yasuji Kiyosen johdolla ja valmistui Nihon-yliopistosta. Hänelle myönnettiin purppurainen nauha vuonna 1990.


title: Katsutoshi Nagasawa

text: Nagasawa oli yksi Pro Musica Nipponia -ryhmän perustajista vuonna 1964.


title: F.T. Island

text: F.T. Island (Hangul: 에프티 아일랜드), Five Treasure Island, tai FTI, on K-Pop-yhtye. F.T. Island tulee sanoista 'Five Treasure Island', viitaten jokaisen bändin jäsenen olevan aarre. Heidän debyyttialbuminsa, "Cheerful Sensibility", oli kuudenneksi myydyin albumi Etelä-Koreassa vuonna 2007.


title: Pesäpallon B-mestaruus

text:
Pesäpallon Suursarjan alapuolelle perustettiin 1931 ns. Valtakunnansarja (alkuperäiseltä nimeltään B-sarja). Siihen saivat osallistua kaikki seurat, jotka eivät pelanneet Suursarjassa. Myös Suursarjaseurojen 2-joukkueet olivat oikeutettuja pelaamaan B-sarjassa, mutta niillä ei ollut nousumahdollisuutta.
Sarja jaettiin alueisiin, joiden voittajat ratkaisivat ensin Idän ja lännen parhaan joukkueen, lohkojaon ollessa sama kuin Suursarjassakin. Näiden voittajat kohtasivat sitten ottelussa B-sarjan mestaruudesta. Aluksi 2 ja vuodesta 1934 lähtien 4 B-sarjan parasta joukkuetta nousi Suursarjaan. Kun vuonna 1938 perustettiin Välisarja Suursarjan ja Valtakunnansarjan väliin, siirtyi B-mestarin tittelikin Välisarjan voittajalle. Valtakunnansarja jatkui kuitenkin aina vuoteen 1940 saakka kolmantena sarjatasona, kunnes sota keskeytti laajemman sarjatoiminnan. Vuonna 1945 syntyi Valtakunnansarjan pohjalle Pesäpallon Suomensarja. Vuonna 1981 ykkössarjasta tuli toiseksi ylin sarjataso.


title: Emerik Lyytinen

text: Wilhelm Emerik Lyytinen (8. huhtikuuta 1865 Vesanto – 23. lokakuuta 1919) oli suomalainen opettaja ja uskonnollinen kirjailija.


title: Emerik Lyytinen

text: Lyytisen vanhemmat olivat kanttori Johan Lyytinen ja Eeva Karhu. Hän kävi opettajaseminaarin valmistuen kansakoulunopettajaksi.


title: Emerik Lyytinen

text: Lyytinen toimi 1906 perustetun Evankelisen nuorisoliiton pääsihteerinä.


title: Premiere Radio Networks

text: Premiere Radio Networks on yhdysvaltalainen radioverkko, jonka kautta syndikoidaan 90 radio-ohjelmaa noin 5 000 radioasemalle. Verkko perustettiin 1987 ja sen omistaa Clear Channel Communications.


title: Premiere Radio Networks

text: Vuonna 1991 yritys osti mediatutkimuksia tekevän Mediabasen, joka toimittaa musiikin esitystilastoja liki 2 000 radioasemalta Yhdysvalloissa ja Kanadassa 1 700 asiakkaalleen.


title: Belgian koripallomaajoukkue

text: Belgian koripallomaajoukkue edustaa Belgiaa koripallon arvokisoissa.


title: Belgian koripallomaajoukkue

text: Belgian koripallomaajoukkue on osallistunut olympialaisiin kolme kertaa. Vuonna 1936 joukkue oli ensimmäistä kertaa mukana olympialaisten koripallo-osuudessa. Loppusijoitus oli kuitenkin vasta yhdeksästoista. Vuonna 1948 Belgia oli mukana Lontoon olympialaisissa ja sijoittui yhdenneksitoista. Sijoitusottelussa Belgia voitti Filippiinit. Toistaiseksi viimeisin olympiaesiintyminen on vuodelta 1952. Maan sijoitus oli lopulta kisojen seitsemästoista.


title: Belgian koripallomaajoukkue

text: Belgia on osallistunut 17 kertaa koripallon Euroopan-mestaruuskilpailuihin. Parhaimmillaan maa on ollut neljäs vuonna 1947 ja kuudes 1935. Edellisen kerran vuonna 1979 mukana ollut Belgia sijoittui vuonna 1993 kahdenneksitoista. Tämän jälkeen se selviytyi kisoihin seuraavan kerran 2011, jolloin se hävisi kaikki viisi alkulohko-otteluaan. Vuonna 2013 se sijoittui alkulohkossaan kolmanneksi ja jatkolohkossaan viidenneksi ja päätyi koko turnauksessa yhdeksännelle sijalle. EM-kilpailuissa 2015 se oli kolmastoista ja 2017 yhdeksästoista.


title: Družba

text: Družba (, suomeksi ”Ystävyys”) on Venäjältä Eurooppaan johtavien öljyputkien verkosto. Se rakennettiin 1960-luvulla siirtämään raakaöljyä Volgan ja Uralin alueen öljyntuotantoalueelta SEV:iin kuuluneisiin Unkariin, Tšekkoslovakiaan, Puolaan ja DDR:ään.


title: Družba

text: Öljyjohto kulkee Tatarstanin Almetjevskista Samaran ja Brjanskin kautta Valko-Venäjän Mazyriin, jossa se jakautuu kahdeksi haaraksi. Pohjoinen haara johtaa Puolaan ja Saksaan, eteläinen haara Ukrainaan, Slovakiaan, Tšekkiin ja Unkariin. Brjanskin alueen Unetšasta lähtee sekä sivuputki Valko-Venäjän pohjoisosiin, Latviaan ja Liettuaan. Tästä on käytössä nykyisin vain osuus Navapolatskiin Naftan-jalostamolle saakka.


title: Družba

text: Putkiston yhteispituus on 8 900 kilometriä, josta 3 900 sijaitsee Venäjän alueella. Pumppuasemia on 46 ja välipumppuasemia 38. Vuosittain putkiston kautta viedään Eurooppaan 66,5 miljoonaa tonnia öljyä, josta 49,8 miljoonaa tonnia kulkee pohjoisen haaran kautta.


title: Družba

text: Venäjän osuuden putkistosta omistaa koko maan öljynsiirtoputkistoista vastaava Transneft-pörssiyhtiö tytäryrityksensä (OAO MN Druzhba) kautta.


title: Družba

text: Valko-Venäjän eteläosan poikki kulkevasta öljyputken osuudesta vastaa yritys nimeltä Gomeltransneft Družba. Valko-Venäjän pohjoisosaan Navapolatskiin johtava sivuhaara on puolestaan pienemmän "Polotsktransneft Družba" -yhtiön vastuulla.


title: Družba

text: Uuden BTS-2 öljynsiirtoputken on määrä johtaa osa tähän saakka Družban kautta virranneesta öljystä Venäjän omaan Suomenlahden vientisatamaan Ust Lugaan.


title: Davis Cup 2009

text: Davis Cup 2009 oli 98:s miesten maajoukkueiden välinen tennisturnaus. Davis Cupin maailmanlohkossa pelasi 16 joukkuetta ja yli sata joukkuetta otti osaa maanosalohkoihin. Barcelonan Palau Sant Jordissa 4.–6. joulukuuta pelatussa loppuottelussa Espanja voitti Tšekin ja uusi samalla viimevuotisen voittonsa.


title: Koripallon Euroopan-mestaruuskilpailut 1963

text: Vuoden 1963 koripallon EM-kisat järjestettiin Puolassa 4. lokakuuta–13. lokakuuta. Kisat järjestettiin 13. kerran. Kisojen mestaruuden voitti Neuvostoliitto.


title: Pesäpallon B-sarja 1931

text:
Pesäpallon B-mestaruus 1931 ratkaistiin aluemestareiden välisillä loppuotteluilla.
voittajat lopputurnaukseen.


title: Pesäpallon B-sarja 1931

text: Pelattiin Toijalassa 27.9.31


title: Pesäpallon B-sarja 1931

text: Loimaa ja Joensuu nousivat suursarjaan 1932. Uuras pääsi keväällä karsimaan, mutta hävisi Toijalalle 1-17 ja nousu jäi haaveeksi.


title: Juhani Lindström

text: Juhani Lindström (1936 – 18. toukokuuta 1986) oli suomalainen toimittaja.


title: Juhani Lindström

text: Lindström toimi Aarre Nojosen jälkeen Yleisradion Moskovan-kirjeenvaihtajana vuosina 1969–1975. Hän joutui eroamaan tehtävästä helmikuussa 1975 liiketoimiinsa liittyneen julkisen kohun seurauksena. Lindströmin väitettiin sekaantuneen Neuvostoliitossa hämäriin taulu- ja ikonikauppoihin. Hän oli muun muassa myynyt ystävänsä Ilja Glazunovin maalamia muotokuvia.


title: Juhani Lindström

text: Juhani Lindström opiskeli Helsingin yliopistossa ja Taideteollisessa oppilaitoksessa. Hän toimi kymmenen vuotta lehtimiehenä mm. Helsingin Sanomissa ja Yhtyneissä Kuvalehdissä. Ulkomaantoimittajaksi radion ajankohtaistoimitukseen hän tuli 1966, ja TV1:n uutistoimitukseen 1967.


title: Luxemburgin koripallomaajoukkue

text: Luxemburgin koripallomaajoukkue edustaa Luxemburgia koripallon arvokisoissa.


title: Luxemburgin koripallomaajoukkue

text: Maa on päässyt kolme kertaa Euroopan-mestaruuskilpailuihin 1940–1950-luvulla. Vuonna 1946 Luxemburg oli kisojen kahdeksas, joka on edelleen sen paras arvokisasaavutus. Vuonna 1951 maa oli kisojen viimeinen, kun se hävisi Tanskalle karsintaottelussa. Viimeisimmät EM-kisat Luxemburg pelasi vuonna 1955, jolloin maa oli kisojen viidestoista.


title: Juha Harjula

text: Juha Anton Kalervo Harjula (s. 20. kesäkuuta 1942 Helsinki) on suomalainen entinen koripalloilija.


title: Juha Harjula

text: Harjula kuului Suomen koripallomaajoukkueeseen, joka edusti maata Tokion olympialaisissa 1964. Suomessa 191 cm pitkä Harjula edusti Torpan Poikia.


title: Paul Keating

text: Paul John Keating (s. 18. tammikuuta 1944 Sydney) oli Australian pääministeri 1991–1996. Hän oli myös Australian työväenpuolueen puheenjohtaja.


title: Paul Keating

text: Keating kasvoi Sydneyn lähiössä, lopetti koulun 14-vuotiaana ja tuli työväenpuolueen toimintaan ammattiyhdistysliikkeen kautta. Hänet valittiin parlamenttiin 25-vuotiaana.


title: Paul Keating

text: Hän on katolilainen, ja hänellä on tausta työväenliikkeen nuorisojärjestötoiminnassa. Hän on ollut Australian parlamentin jäsen vuosina 1969–1996.


title: Paul Keating

text: Poliittisne uransa jälkeen Keating on menestynyt liikkeenjohdon konsulttina.


title: William Beardmore and Company

text: William Beardmore and Company oli skotlantilainen rakennus ja laivanrakennus konglomeraatti, jonka toimipaikat sijaitsivat Glasgowssa ja ympäröivällä Clydesiden alueella. Yhtiön toiminta oli aktiivisimmillaan 1890-luvun alusta 1930-luvulle ja sen palveluksessa oli enimmillään noin 40000 henkeä. Yhtiön perusti ja sen omisti William Beardmore (myöhemmin Lordi Invernaim), jonka mukaan Beardmorejäätikkö on saanut nimensä.


title: William Beardmore and Company

text: Yhtiön ydinalueeksi muodostui Parkhead Forge Glasgown itäreunalla. Alueen teollisuuslaitokset perusti 1837 Reoch Brothers and Company ja niiden omistajaksi tuli 1841 Robert Napier, joka valssasi ja leikkasi metallilevyjä Govanin telakalleen.


title: William Beardmore and Company

text:
William Beardmore tuli 1860 osakkaaksi yritykseen ja hänen mukanaan toimintaan liittyivät hänen veljensä ja poikansa William Jr, josta tuli myöhemmin ainoa osakas sekä William Beardmore and Companyn perustaja 1886. Tehdasalue oli 1896 25 eekkeriä ja se oli Skotlannin suurin terästehdas. Tehdas oli erikoistunut teräksen valssaukseen ja levyjen tuottamiseen Clyden telakkateollisuudelle. Myöhemmin tehdas valmisti tykkejä ja niiden torneja, kuten 15 tuuman laivatykkejä BL Mk I.
Bearmore otti haltuunsa 1900 Robert Napierin telakan Govanissa. Samana vuonna Beardmore aloitti telakan rakentamisen Dalmuiriin, josta tuli aikansa modernein telakka. Telakan ensimmäisenä tilauksena valmistui 1906 "HMS Agamemnon". Muita merkittäviä laivastontilauksia olivat taistelulaivat "HMS Conqueror", "HMS Benbow" ja "HMS Ramillies". Beardmorelta valmistui 1917 maailman ensimmäinen täydellä lentokannella varustettu lentotukialus "HMS Argus".


title: William Beardmore and Company

text: Beardmore laajensi tuotantoa Dalmuirissa niin, että lopulta siihen kuuluivat myös aseet ja muu varustus. Suurimmillaan alue työllisti 13000 henkeä. Ensimmäisen maailmansodan jälkeinen tilausten supistuminen oli vakava isku alueelle ja telakka jouduttiin sulkemaan 1930. Osa alueen teollisuudesta ja rakennuksista liitettiin ROF Dalmuiriin ja lisäksi osaa alueesta käytettiin kaapelilaivojen tukikohtana.


title: William Beardmore and Company

text: Beardmore pyrki 1920-luvulla rautatieteollisuuteen valmistamalla vetureita. Se valmisti kaksikymmentä 4-6-0 veturia Great Eastern Railways yhtiölle. Lisäksi yhtiö valmisti 1921-1922 90 kappaletta Prince of Wales -luokan vetureita London and North Western Railway -yhtiölle (LNWR). LNWR yhtiön seuraajalle London, Midland and Scottish Railways -yhtiölle valmistettiin 1924 yksi esittelyveturi.


title: William Beardmore and Company

text: Kaiken kaikkiaan yhtiön vetureiden valmistus oli vaatimatonta verrattuna kilpailijoiden tuotantoon.


title: William Beardmore and Company

text: Yhtiö aloitti Sopwith Pup -lentokoneen lisenssivalmistuksen Dalmuirin tehtailla ensimmäisen maailmansodan aikana. Se valmisti myöhemmin Sopwith Pupista laivastoversion Beardmore W.B. III:n, joka oli itse suunniteltu. Yhtiö toimitti sata W.B. III -konetta laivaston ilmavoimille Royal Naval Air Servicelle.


title: William Beardmore and Company

text: Beardmore rakensi Inchinnan Airship Constructional Stationin Inchinnaniin Renfrewshireen, missä yhtiö valmisti ilmalaivat R27, R32, R34 ja R36.


title: Gott strafe England

text: Gott strafe England () oli Saksan armeijan sotahuuto ja lentävä lause ensimmäisessä maailmansodassa. Iskulauseen keksi saksanjuutalainen runoilija Ernst Lissauer, joka kirjoitti myös kuuluisan propagandarunon "Haßgesang gegen England" ().


title: Gott strafe England

text: Sota-aikana jotkut saksalaiset, erityisesti sotilaat, korvasivat lauseella muut tervehdysmuodot. Siihen vastattiin toteamalla "Er strafe es!" ()


title: Gott strafe England

text: Saksalainen kuvataiteilija Helmut Herzfeld (1891–1968), joka tunnetaan fotomontaaseistaan ja saksalaisen dadaismin kehittämisestä, muutti nimensä John Heartfieldiksi vastalauseena pilkkahuudolle. Herzfeld taisteli maailmansodassa länsirintamalla.


title: Ette te minua tunne

text: Ette te minua tunne on David Klassin kirjoittama kirja, joka kertoo 14-vuotiaasta pojasta nimeltä John. Kirjan englanninkielinen alkuteos "You don't know me" julkaistiin vuonna 2001.


title: Olavi Ahonen (koripalloilija)

text: Olavi Antero Ahonen (31. tammikuuta 1941 Tampere – 16. huhtikuuta 1995 Tampere) oli suomalainen koripalloilija. Sympaattiseksi, monipuoliseksi ja kovakuntoiseksi pelaajaksi kuvailtu Ahonen pelasi miesten SM-sarjassa vuosien 1960–1977 välillä 14 kautta. Hän aloitti SM-sarjauransa kasvattajaseurassaan Tampereen Pyrinnössä ja siirtyi joukkueen pudottua pääsarjasta Pispalan Tarmoon, jossa hän pelasi pääsarjauransa loppuun. Kumpikin Ahosen joukkeista sijoittui SM-sarjassa parhaimmillaan kuudenneksi, mutta Pyrinnössä hän voitti Suomen cupin vuonna 1969. Pyrintö on nostanut Ahosen pelipaidan kattoon tämän pelinumerolla 7.


title: Olavi Ahonen (koripalloilija)

text: Suomen maajoukkueessa Ahonen pelasi vuosien 1963–1967 välillä 51 maaottelua 2,4 pisteen keskiarvolla. Hän voitti maajoukkueessa Pohjoismaiden mestaruuden vuonna 1966 ja pelasi kuudenneksi sijoittuneessa joukkueessa vuoden 1967 EM-kotikisoissa, missä suomalaisyleisö protestoi hänen ulosajoaan ottelussa Jugoslaviaa vastaan poikkeuksellisen voimakkaasti. Hän pelasi myös olympiakarsintaotteluita Tokion 1964 lopputurnaukseen mutta karsiutui lopullisesta kisaryhmästä.


title: Olavi Ahonen (koripalloilija)

text: Ahonen saavutti kasvattajaseurassaan Tampereen Pyrinnössä A-poikien SM-hopeaa vuonna 1960. Koripallon lisäksi Ahonen, lempinimeltään ”Olli”, harrasti nuorena muun muassa jalkapalloa (TaPa) ja yleisurheilua. Hän teki kaudella 1960 ensiesiintymisensä koripallon miesten SM-sarjassa, kun hän pelasi Pyrinnön edustusjoukkueessa yhden ottelun, jossa hän teki neljä pistettä. Pyrintö sijoittui SM-sarjassa kuudenneksi, mikä jäi joukkueen parhaaksi sijoitukseksi Ahosen aikana. Seuraavalla kaudella Pyrintö oli SM-sarjassa ensimmäinen putoamisen välttänyt joukkue, eli yhdeksäs, ja Ahoselle kirjattiin 22 ottelua 0,4 pisteen keskiarvolla. Pääsarjakausien muututtua talven yli kestäviksi Pyrintö sijoittui syksyllä pelatun kauden 1962 kymmenenneksi ja syyskauden tuloksien jäätyä voimaan kaudella 1962–1963 yhdeksänneksi. Kausi 1962–1963 oli Ahosen läpimurtokausi: hän pelasi 33 ottelussa 11,3 pisteen keskiarvolla ja oli joukkueensa kolmanneksi paras pisteidentekijä Teppo Kaivolan ja Arvo Jantusen jälkeen ja pelasi myös ensimmäiset ottelunsa maajoukkueessa.


title: Olavi Ahonen (koripalloilija)

text: Kausi 1963–1964 oli Ahoselta vakuuttava: hän pelasi joukkueensa kauden ja oman koko uransa korkeimmalla 17,6 pisteen keskiarvolla. Myös kaksi seuraavaa kautta Ahonen oli Pyrinnön paras pisteidentekijä lähes samansuuruisella pistekeskiarvolla. Pyrintö vältti putoamisen, kunnes se jäi kaudella 1965–1966 sarjan viimeiseksi ja putosi Suomensarjaan. Ahonen jatkoi Pyrinnössä, joka nousi jo seuraavalla kaudella takaisin SM-sarjaan, jossa Ahonen pelasi 13,8 pisteen keskiarvolla, joukkueen toiseksi korkeimmalla Kari Sieversin jälkeen. Edestakainen liike sarjatasojen välillä kuitenkin jatkui: Pyrintö jäi sarjan viimeiseksi, putosi Suomensarjaan ja nousi seuraavaksi kaudeksi jälleen takaisin SM-sarjaan. Seura ylsi kuitenkin yllätykseen Suomen cupissa lokakuussa 1969, kun se kaatoi loppuottelussa Helsingin NMKY:n 60–58. Ahonen oli loppuottelussa Pyrinnön neljänneksi paras pisteidentekijä seitsemällä pisteellään. SM-sarjakauden 1969–1970 Ahonen pelasi 13,2 pisteen keskiarvolla ja vastasi lähinnä Sieversin ja Reijo Rautajoen kanssa joukkueen korinteosta. Pyrintö sijoittui yhdeksänneksi, ja seuraavalla kaudella se putosi jälleen toiseksi korkeimmalle sarjatasolle usean kauden ajaksi.


title: Olavi Ahonen (koripalloilija)

text: Kaudella 1970–1971 miesten SM-sarjassa ei pelannut tamperelaisjoukkueita. Kyseisellä kaudella Ahonen siirtyi Pispalan Tarmoon. Siirtyminen TUL:n joukkueeseen oli yllätys ainakin Arvo Jantuselle, ja pyrintöläiset olivat hänen mukaansa hieman pettyneitä. Siirtoon ei kuitenkaan Jantusen mukaan liittynyt minkäänlaista ”skismaa”. Tarmo nousi 15 vuoden tauon jälkeen SM-sarjaan kaudeksi 1971–1972 ja saavutti seurahistorinsa parhaan sijoituksen oltuaan kuudes. Ahonen oli kyseisellä kaudella Tarmon kolmanneksi paras pisteidentekijä Heinon veljesten Matin ja Mikon jälkeen.


title: Olavi Ahonen (koripalloilija)

text: Kaudella 1972–1973 miesten SM-sarjassa sallittiin ulkomaalaispelaajat, jotka alkoivat olla kaudesta 1974–1975 lähtien Tarmossakin joukkueen tärkeimpiä korintekijöitä ikääntyvän Ahosen korintekovastuun jakaantuessa laajemmin. Tarmo sijoittui kaudella 1972–1973 seitsemänneksi ja Ahosen pistekeskiarvoksi muodostui 7,9, tämän alhaisin pääsarjassa vuosikymmeneen. Seuraavalla kaudella ulkomaalaispelaajitta pelannut Tarmo sijoittui kahdeksanneksi ja Ahosen pistekeskiarvo 12,2 oli joukkueen toiseksi korkein Matti Heinon jälkeen. Seuraavalla kaudella yhdysvaltalaisen Anthony Brooksin vahvistama Tarmo oli jälleen kahdeksas Ahosen tehtyä 9,3 pistettä ottelua kohden. Kaudella 1975–1976 Tarmo sijoittui yhdeksänneksi eli toiseksi viimeiseksi muttei pudonnut SM-sarjasta. Ahosen pistekeskiarvo 11,1 oli Tarmon neljänneksi korkein. Kausi 1976–1977 jäi Ahosen pääsarjauran viimeiseksi. Kauden aikana 36 vuotta täyttäneen Ahosen pistekeskiarvoksi jäi 5,3. Tarmo voitti vain yhden 18 ottelustaan jääden sarjan viimeiseksi ja pudoten pääsarjasta.


title: Olavi Ahonen (koripalloilija)

text: Ahosen nousu helsinkiläiskeskeiseen miesten maajoukkueeseen oli hänen aikanaan jo itsessään erityinen tapaus. Tamperelainen debytoi miesten maajoukkueessa 27. tammikuuta 1963 valmistavassa maaottelussa Ruotsia vastaan. Seuraavana vuonna hän pelasi useiden valmistavien maaottelujen lisäksi kesäkuussa Geneven olympiakarsintaturnauksessa, missä Suomi lunasti paikkansa Tokion kesäolympialaisiin. Karsintaotteluissa melko vähän pelannut Ahonen ei lopulta mahtunut Suomen olympiaryhmästä. Seuraavan kerran Ahonen edusti Suomea vuoden 1966 keväällä Pohjoismaiden-mestaruusturnauksessa. Hän kohensi maajoukkueen piste-ennätystään kymmeneen Islantia vastaan. Suomi voitti kaikki ottelunsa selvin lukemin ja voitti Pohjoismaiden mestaruuden. Toukokuussa Ahonen teki maajoukkueuransa piste-ennätyksen heitettyään 15 pistettä sekä Italiaa että Viroa vastaan.


title: Olavi Ahonen (koripalloilija)

text: Ahonen pelasi 1967 valmistavissa maaotteluissa, ja hänet nimettiin Suomen joukkueeseen syksyn koti-EM-kilpailuihin. EM-kilpailujen alkusarjassa hän teki pisteitä vain Jugoslaviaa (2) vastaan. Ahonen teki samassa ottelussa Suomen päävalmentaja Kalevi Tuomisen käskystä tahallisen virheen, ja unkarilainen erotuomari ajoi hänet ulos pelistä. 8 000 katsojan suomalaisyleisö protestoi herrasmiespelaajana pidetyn Ahosen tuomiota voimakkaasti ja alkoi heitellä kentälle käsiohjelmia, rahaa ja muita tavaroita pari minuuttia ennen ottelun loppua, minkä vuoksi ottelu keskeytettiin noin 15 minuutiksi. Ottelua raportoineen toimittaja Raimo ”Höyry” Häyrisen mielestä Ahosen ulosajo oli oikeutettu. Yleisö rauhoittui vasta, kun Suomea uhattiin jatko-otteluista sulkemisella. Myös sijoitusotteluissa Ahonen jäi pisteittä. Suomi ylsi kotiturnauksessaan siihenastiseen parhaaseen arvokisasijoitukseensa, kuudenneksi. Ahosen maajoukkueura päättyi EM-turnaukseen. Yhteensä hän pelasi Suomen maajoukkueessa vuosina 1963–1967 51 maaottelua ja teki niissä 121 pistettä eli 2,4 ottelua kohden.


title: Olavi Ahonen (koripalloilija)

text: Arvo Jantunen kuvaili Ahosta erinomaiseksi joukkuepelaajaksi, joka ”täytti tehtävänsä”. Tämä oli Ahosen ajan Pyrinnössä etu, koska palloa liikuteltiin korintekoa varten pelaajalta toiselle pelaajien henkilökohtaisten ratkaisutaitojen oltua vajavaisia. Ahonen oli valmentajiensa mielestä ”erittäin käyttökelpoinen” pelaaja, koska hän omaksui nopeasti Pyrinnön käyttämät perussysteemit, kuten ”tiimipelin” ja ”korin alle johtaneen pelin”.


title: Olavi Ahonen (koripalloilija)

text: Nuorena pelaajana keholtaan hento Ahonen vahvistui kasvaessaan, ja aikuisena hänestä tuli ulottuva, hyvä korintekijä ja levypallojen ottaja. Ahonen harjoitteli valmentajiensa mukaan kovaa ja oli luonteeltaan hiljainen ja sympaattinen, erään luonnehdinnan mukaan ”hienoluonteinen herrasmiespelaaja”. Toisessa luonnehdinnassa Ahosta kuvailtiin hyväluonteiseksi ”heittolingoksi” ja ”syöttökoneeksi”, jolla oli erinomainen pelinlukutaito. Ahosella oli ahkerana kuntoilijana myös hyvä kestävyys, ja hän osallistui muun muassa Sulkavan soutuihin sekä Pirkan pyöräilyyn.


title: Olavi Ahonen (koripalloilija)

text: Ahonen toimi Pyrinnön edustusjoukkueen ja piirin juniorivalmentajana, ja hänellä oli koripallotuomarikortti. Suunnittelijana työskennellyt Ahonen toimi Pispalan Tarmon koripallojaoston johtokunnassa. Hän harrasti muun muassa tennistä ja keilailua. Ahonen jatkoi koripallouraansa ikämiessarjoissa. Eräässä ikämiesottelussa Ahosen heitoista katosi kontrolli, jolloin hänen alkanut sairautensa selvisi myös järkyttyneille pelikavereille. Ahonen kuoli Tampereella vain 54-vuotiaana 16. huhtikuuta 1995.


title: Olavi Ahonen (koripalloilija)

text: Ahonen pelasi Tampereen Pyrinnössä 147 ottelua ja teki niissä 1 832 pistettä. Hän on yhä seuran historian 20 eniten pääsarjapisteitä tehneen pelaajan joukossa. Hän teki yli tuhat pääsarjapistettä myös Tarmossa, seuran historian kolmanneksi eniten. Helmikuussa 2014 Pyrintö nosti Ahosen pelipaidan Pyynikin palloiluhallin kattoon. Hänen lapsensa olivat paikalla kunnioittamassa tilaisuutta. Ahosen pelinumero 7 pysyy käytössä, mutta sitä on joukkueessa vuoden 2007 jälkeen käyttänyt vain jo ennen kunnianosoitusta numerolla pelannut Alex Vaenerberg.


title: Viktor Vinogradov

text: Viktor Vladimirovitš Vinogradov (; 12. tammikuuta 1895 Zaraisk – 4. lokakuuta 1969 Moskova) oli venäläinen kielen ja kirjallisuuden tutkija.


title: Viktor Vinogradov

text: Viktor Vinogradov syntyi papin perheeseen. Hän valmistui Pietarin historiallis-kielitieteellisestä instituutista sekä arkeologisesta instituutista vuonna 1917. Vuosina 1920–1929 Vinogradov toimi Leningradin yliopiston ja vuosina 1930–1969 Moskovan yliopiston professorina (venäjän kielen laitoksen johtaja vuodesta 1945) sekä vuosina 1950–1954 Neuvostoliiton tiedeakatemian kielitieteen instituutin ja vuosina 1958–1968 venäjän kielen instituutin johtajana. Vuosina 1950–1963 hän oli tiedeakatemian kirjallisuuden ja kielen osaston akateeminen sihteeri ja vuosina 1952–1969 kielitieteellisen Voprosy jazykoznanija -lehden päätoimittaja. Vuonna 1968 hänet nimitettiin tiedeakatemian venäjän kirjallisuuden instituutin osastonjohtajaksi.


title: Viktor Vinogradov

text: Vinogradov on tutkinut nykyvenäjän morfologiaa, sananmuodostusta, syntaksia, sanastoa, venäjän kielen historiaa, historiallista leksikologiaa, yleistä kielitiedettä, venäläisen kielitieteen historiaa sekä venäläistä kirjallisuutta. Hänen pääteoksiaan ovat venäjän kieliopin yleisesitykset "Sovremennyi russki jazyk" (1938), "Russki jazyk. Grammatitšeskoje utšenije o slove" (1947) ja "Osnovnyje voprosy sintaksisa preloženija" (1955). Venäjän kirjakielen historiaa käsittelee "Otšerki po istorii russkogo literaturnogo jazyka XVII–XIX vekov" (1934). Kirjallisuudentutkimusta edustavat klassikkokirjailijoiden kielen ja tyylin tutkimukset "Jazyk Puškina" (1935), "Jazyk Gogolja" (1936), "Stil Puškina" (1941), "Stil prozy Lermontova" (1941). Stilistiikan ja poetiikan teoriaa käsittelee "Stilistika. Teorija poetitšeskoi retši. Poetika" (1963). Vinogradov osallistui myös Dmitri Ušakovin sanakirjan, venäjän kielen neliosaisen ja 17-osaisen akateemisen sanakirjan toimittamiseen sekä johti Aleksandr Puškinin kielen sanakirjan laatimista.


title: Viktor Vinogradov

text: Vinogradov valittiin Neuvostoliiton tiedeakatemian akateemikoksi vuonna 1946. Hän sai Stalin-palkinnon vuonna 1951.


title: Peter Lundin

text: Peter Kenneth Bostrøm Lundin (s. 1972) on neljä ihmistä kahdessa eri maassa tappanut tanskalainen. Hän muutti lapsena perheineen Yhdysvaltoihin. 7. huhtikuuta 1991 hän kuristi äitinsä Pohjois-Carolinassa ja hautasi tämän ruumiin isänsä avustuksella hiekkarannalle Cape Hatterasilla. Ruumis löydettiin kuukausien kuluttua, ja Lundin tuomittiin viidentoista vuoden vankeuteen. Isä sai kaksi vuotta vankeutta.


title: Peter Lundin

text: Lundinia haastateltiin Tanskan televisioon vankeutensa aikana. Vuonna 1999 hän vapautui amerikkalaisesta vankilasta ja joutui palaamaan synnyinmaahansa. Hän muutti vaimonsa kanssa Måløviin, mutta parin suhde päättyi Lundinin väkivaltaisuuteen. Lundin tapasi toisen naisen, Marianne Pedersenin. Tällä kertaa suhde päättyi siihen, että Lundin tappoi naisen ja tämän kaksi poikaa. Hän paloitteli uhriensa ruumiit.


title: Peter Lundin

text: Lundin väitti aluksi, että Pedersen oli itse tappanut omat lapsensa. Lundin kertoi lyöneensä Pedersenin sitten hengiltä ja paloitelleensa ruumiit. Lundinin kertomus kuitenkin muuttui; lopulta hän myönsi syyllistyneensä kolmeen murhaan. Hänet tuomittiin vuonna 2001 elinkautiseen vankeuteen. Paloiteltuja ruumiita ei koskaan ole löydetty, vaan tieto ruumiiden paloittelemisesta pohjautuu muihin todisteisiin. Lundin oli käyttänyt siinä kulmahiomakonetta ja kirvestä. Rikospaikka oli huonosti siistitty.


title: Peter Lundin

text: Lundin on sekä Yhdysvalloissa että Tanskassa vangittuna ollessaan saanut itselleen rakastajia. Yhdysvalloissa istuessaan Lundin meni naimisiin Tinan kanssa. Vuonna 2008 Lundin meni Tanskassa istuessaan uusiin naimisiin, mutta avioero tuli pian, koska Lundin oli ollut vielä häiden aikaan suhteessa toiseen naiseen.


title: Peter Lundin

text: Vuonna 2000 useat vangit hyökkäsivät Lundinin kimppuun. Lundin nosti syytteen "Dagbladet Informationin" kirjoituksesta, jossa Peter Lundin nimettiin esimerkiksi psykopaatiksi. Toimittaja kuitenkin vapautettiin syytteistä. Marraskuussa 2008 Pia Kjærsgaard nimitti Lundinia televisiossa tunteettomaksi. Lundin vaati 100 000:n kruunun korvauksia.


title: Peter Lundin

text: Lundin on ottanut käyttöön nimen Bjarne Skounborg. Hän on herättänyt Tanskassa runsaasti kielteisiä tunteita; Facebook-ryhmä, joka vaatii, että Lundinia ei koskaan vapauteta, on saanut yli 36 000 jäsentä.


title: Anja Lamminpää

text: Anja Lamminpää (s. 18. kesäkuuta 1931) on aktiiviuransa lopettanut suomalainen koripalloilija.


title: Anja Lamminpää

text: Lamminpää kuului Suomen naisten koripallomaajoukkueeseen, kun se osallistui ensimmäisen kerran EM-kilpailuihin Moskovassa 1952. Suomi voitti kisoissa ainoastaan Itä-Saksan, ja tuossa ottelussa Lamminpää teki eniten pisteitä (12). Hän pelasi yhteensä 5 maaottelua, joissa teki 42 pistettä.


title: Anja Lamminpää

text: Kotimaassaan Lamminpää edusti Porin Vetoa. Hän voitti seurassa yhden Suomen mestaruuden (1951) ja kolme hopeaa.


title: Murrostorstai

text: Murrostorstai oli Eduskuntatalon edustalla 4. marraskuuta 1993 järjestetty työttömien suurmielenosoitus. Mielenosoitukseen osallistui pitkälti yli 10 000 ihmistä. Vaikka mielenosoitukseen oli saapunut Suomen oloissa poikkeuksellisen paljon väkeä, oli tilaisuuden järjestänyt työttömien valtakunnallinen yhteistyöjärjestö odottanut paikalle vieläkin enemmän. Mielenosoituksen henki oli aggressiivinen.


title: Murrostorstai

text: Vuonna 1996 järjestettiin kakkosmurrostorstai, mutta siihen aikaan työttömyys alkoi Suomessa jo hellittää, eikä mielenosoitus kerännyt yhtä suuria ihmisjoukkoja kuin ensimmäinen murrostorstai.


title: Murrostorstai

text: Kaksi ensimmäistä murrostorstaita olivat työttömien mielenosoituksia. Osallistujat olivat ympäri Suomea saapuneita ihmisiä, jotka olivat laman seurauksena jääneet työttömäksi.


title: Murrostorstai

text: Kolmas murrostorstai järjestettiin Helsingissä 30. huhtikuuta 2009. Kuten edeltäjänsä, sekin pyrki politisoimaan lamasta selviämistä ja sen vaikutusta yksilöön. Järjestäjinä toimi laaja yhteenliittymä opiskelijoita, talonvaltaajia, vasemmistonuoria ja muita yhteiskunnallisia liikkeitä. Murrostorstain 2009 viestinä oli, että kapitalistit pitää saada taantuman maksajiksi. Mielenosoituksen järjestäjät julistivat muun muassa, että heidän elvytyspakettinsa on hyvin yksinkertainen: rahat pois rikkailta, rahat pois pörsseiltä, rahat pois pankeilta. Murrostorstai 2009 kulkueen aikana tapahtui yksittäisiä järjestyshäiriöitä kuten pulloja heittelyä ja töhrimistä. Murrostorstain mielenosoituksen 2009 osallistui noin tuhat henkeä.


title: Dagmar Overbye

text: Dagmar Johanne Amilie Overbye (23. huhtikuuta 1883 – 6. toukokuuta 1929) oli tanskalainen sarjamurhaaja, joka surmasi vuosina 1913–1920 useita lapsia. 3. maaliskuuta 1921 hän sai kuolemantuomion yhdeksästä murhasta, mutta tuomio muutettiin elinkautiseksi vankeudeksi. Uhreja on väitetty olleen vielä enemmän, yhdeksän ja kahdenkymmenenviiden väliltä. Yksi Overbyen surmaamista lapsista oli hänen omansa.


title: Dagmar Overbye

text: Overbye työskenteli lastenkasvatuksen parissa. Uhrinsa hän kuristi, hukutti tai poltti kaakeliuunissa. Hän tuhkasi, hautasi ja kätki ruumiita ullakolle. Hän kuoli vankeudessa 46-vuotiaana.


title: Pahkala (Kalajoki)

text: Pahkala on noin 250 asukkaan kylä Kalajoen kaupungissa, entisen Himangan kunnan alueella Pohjois-Pohjanmaalla, noin 10 kilometriä Himangan kirkonkylältä itään, kohti Rautiota. Pahkalan postinumero oli 68130, mutta nykyisin se kuuluu Himangan kanssa samaan 68100 postinumeroalueeseen.


title: Pahkala (Kalajoki)

text: Maa- ja metsätalous ja yritystoiminta ovat suurimmat työllistäjät kylällä. Pahkalasta käydään töissä Himangan kirkonkylän ja Kalajoen lisäksi lähikaupungeissa Kannuksessa ja Kokkolassa.


title: Pahkala (Kalajoki)

text: Kylällä oli oma ala-aste, jota kävivät myös naapurikylien kuten Pöntiön oppilaat. Kylän lävitse virtaa Himanganjoki.


title: M/S Polarlys

text: M/S Polarlys on Norjan Hurtigruten-reitillä, Kirkkoniemestä Bergeniin liikennöivä laiva. Sen omistaa Hurtigruten Group ASA -varustamo ja se on rakennettu vuonna 1996. Laiva on 123 metriä pitkä ja 19,5 metriä leveä. Aluksen nopeus on 18 solmua ja bruttovetoisuus 11 341. Aluksella on seitsemän kantta, sen matkustajakapasiteetti on 737 henkeä, ja vuodepaikkoja on 479. Laivassa on tilaa 35 autolle.


title: M/S Polarlys

text: Alus tilattiin 14. kesäkuuta 1994 Ulstein Verftiltä Ulsteinvikistä Norjasta. Sen köli laskettiin 23. tammikuuta 1995 telakkanumerolla 223 ja alus laskettiin vesille 4. marraskuuta. Alus valmistui 18. maaliskuuta 1996 ja se luovutettiin Troms Fylkes Dampskibsselskap A/S:lle 23. maaliskuuta ja sen kastoi Ann-Kirstin Olsen.


title: M/S Polarlys

text: Alus aloitti liikennöinnin Bergenin ja Kirkenesin välillä 17. huhtikuuta 1996. Se rekisteröitiin Narvikiin Hurtigruten Group ASA:lle maaliskuussa 2006.


title: Suomen Davis Cup -joukkue

text: Suomen Davis Cup -joukkue edustaa Suomea Davis Cupissa. Se toimii Suomen Tennisliiton alaisuudessa. Suomi osallistui Davis Cupiin ensimmäisen kerran vuonna 1928 ja on osallistunut 68 vuonna. Sinä aikana Suomi on pelannut 114 maaottelua, voittanut niistä 44 ja hävinnyt 70. Suomi on kolmesti (1990, 1999 ja 2002) karsinut maailmanlohkon paikasta. ITF:n rankingilla Suomi on sijalla 40.


title: Suomen Davis Cup -joukkue

text: Ensimmäisen Davis Cup -maaottelunsa Suomi pelasi 4.–6. toukokuuta 1928 Jugoslaviaa vastaan. Zagrebissa pelatussa maaottelussa Suomi voitti Jugoslavian otteluin 4–1.


title: Suomen Davis Cup -joukkue

text: Suomi karsi ensimmäisen kerran maailmanlohkon paikasta vuonna 1990 maaottelussa Ruotsia vastaan. Ruotsi voitti kuitenkin kaikki viisi ottelua. Vuonna 1999 Suomi pelasi maailmanlohkon karsinnoissa Italiaa vastaan. Perjantain kaksinpeleissä Jarkko Nieminen hävisi Andrea Gaudenzille, mutta Ville Liukko voitti Davide Sanguinetin. Lauantain nelinpelin voittivat Tuomas Ketola ja Ville Liukko. Sunnuntain ensimmäisessä kaksinpelissä Ville Liukko oli jo yhden erävoiton päässä maailmanlohkon paikasta. Hän joutui kuitenkin taipumaan Andrea Gaudenzille lukemin 3–6, 7–6(5), 6–2, 1–6, 3–6. Viimeisessä kaksinpelissä Tuomas Ketola hävisi Davide Sanguinetille neljässä erässä. Kolmannen kerran Suomi karsi maailmanlohkon paikasta vuonna 2002 Alankomaita vastaan. Suomi hävisi karsintamaaottelun otteluin 1–4.


title: Suomen Davis Cup -joukkue

text: Vuonna 2012 Suomi hävisi Eurooppa-Afrikan I-ryhmän ensimmäisellä kierroksella Alankomaille, joten Suomi joutui putoamiskarsintaan. Putoamiskarsinnan ensimmäisessä maaottelussa Suomi hävisi Romanialle. Ratkaisevassa putoamiskarsinnassa Suomi hävisi Tanskalle ja putosi vuodeksi 2013 II-ryhmään.


title: Marcus Annius Verus

text: Marcus Annius Verus (1. – 2. vuosisata) oli roomalainen poliitikko ja keisari Marcus Aureliuksen isänisä.


title: Marcus Annius Verus

text: Veruksen isä, Annius Verus oli kotoisin Ucubista, Etelä-Hispaniasta ja noussut urallaan senaattoriksi ja preettoriksi asti. Nuorempi Verus oli puolestaan sukunsa ensimmäinen patriisi, johon hänet korotettiin keisari Vespasianuksen ja Tituksen kaudella. Hän toimi konsulina kolmesti, mikä oli suuri kunnia, vuosina 97, 121 ja 126 ja oli Rooman kaupunginprefektinä keisari Hadrianuksen aikana.


title: Marcus Annius Verus

text: Veruksen vaimo oli Rupilia Faustina, jonka kanssa hän sai kolme lasta:Jälkimmäinen kuitenkin kuoli hänen poikansa Marcus Annius Catilius Severuksen, eli Marcus Aureliuksen, ollessa vielä nuori, joten Verus adoptoi tämän ja huolehti hänestä. Myöhemmin Marcus Aurelius kirjoitti edesmenneestä isoisästään erittäin lempeään sävyyn.


Jääpallon Euroopan-mestaruuskilpailut 1913 järjestettiin Davosissa, Sveitsissä. Kilpailuihin osallistui kahdeksan maata: Alankomaat, Belgia, Englanti, Italia, Itävalta, Ranska, Saksa ja Sveitsi. Euroopan-mestaruuden voitti Englanti. Vuoden 1913 Euroopan-mestaruuskilpailut oli ensimmäinen jääpallon maajoukkueiden arvoturnaus. Euroopan-mestaruuskilpailuja ei ole järjestetty uudelleen sen jälkeen. Kilpailua juhlistettiin 101 vuotta myöhemmin, jolloin Davosissa järjestettiin epävirallinen Euroopan-mestaruusturnaus.


title: Jääpallon Euroopan-mestaruuskilpailut 1913

text: Seuraavissa jääpallon arvokilpailuissa, Oslon talviolympialaisissa 1952, ei enää yksikään Euroopan-mestaruuskisoihin osallistuneista maista ollut edustettuna.


text: Turnauksen koko olemassaolo on sittemmin kyseenalaistettu, koska tuloksia tai tietoja ei ole löytynyt.. Turnauksen voittajaksi on myös ehdotettu Saksaa..


text: - onko kyse tästä turnauksesta?


title: Rekolanmäen koulu

text: Rekolanmäen koulu on vuonna 2004 perustettu, Vantaan Koivukylän suuralueen Asolan kaupunginosassa sijaitseva noin 330 oppilaan suomenkielinen alakoulu (luokka-asteet 1–6). Erityisopetusta annetaan luokka-asteilla 1–7 kehitysvammaisille.


title: Rekolanmäen koulu

text: Koulussa on oma kirjasto, kuntosali, juhlasali ja liikuntasali. Koulussa järjestetään muun muassa Suomen Punaisen Ristin järjestämä LäksyHelppi ja Reddiekids-kerho. Koulussa on joka kevät Kykymatinea, jossa koululaiset voivat halutessaan esiintyä. Koulun perinteisiin liittyvät 6. joulukuuta järjestettävät Suomen Itsenäisyyspäiväjuhlat. Juhlassa lauletaan perinteiset kappaleet ”Lippulaulu" ja ”Maamme”. Itsenäisyyspäiväjuhlaan sisältyy ruokatarjoilu ja tanssit.


title: Rekolanmäen koulu

text: Koulun eteläpuolella toimii Rekolanmäen päiväkoti (Hansinkatu 4).


title: Neela

text: Neela on alun perin Intialainen naisen etunimi. Nimi tuli Suomessakin käyttöön 1900-luvun loppupuolella ja on vuosituhannen vaihteen jälkeen selvästi yleistynyt. Elokuuhun 2018 mennessä se on annettu noin 1030 henkilölle, joista yli puolet on 2010-luvulla syntyneitä. Vuodesta 2020 lähtien Neelan nimipäivä on 20. huhtikuuta.


title: Lorium

text: Lorium oli antiikin aikainen kylä Etruriassa, Italiassa, Via Aurelian varrella hiukan Rooman kaupungista länteen. Rooman keisari Antoninus Pius vietti nuoruusvuotensa Loriumissa ja keisariksi tultuaan rakennutti sinne palatsin. Hän myös kuoli siellä 7. maaliskuuta 161. Myös Marcus Aurelius vietti paljon aikaa Loriumissa.


title: Lorium

text: Vuosina 1823–1824 tehdyissä kaivauksissa Loriumista löytyi useita hautojen, piirtokirjoitusten ja rakennusten jäännöksiä.


title: Teddy Riner

text: Teddy Riner (s. 7. huhtikuuta 1989) on ranskalainen judoka.


title: Teddy Riner

text: Riner on voittanut maailmanmestaruuden yli 100-kiloisten sarjassa Rio de Janeirossa 2007, Rotterdamissa 2009, Tokiossa 2010, Pariisissa 2011, Rio de Janeirossa 2013, Tšeljabinskissa 2014, Astanassa 2015 ja Budapestissä 2017 sekä avoimessa sarjassa Pariisissa 2008 ja Marrakechissa 2017. Hän on eniten maailmanmestaruuksia voittanut judoka lajin historiassa. Tokiossa 2010 hän sai lisäksi avoimessa luokassa hopeaa. Pekingin 2008 olympialaisissa hän saavutti yli 100 kilon sarjassa pronssia. Lontoon 2012 ja Rio de Janeiron 2016 olympialaisissa hän voitti yli 100-kiloisten sarjan. Vuosina 2007, 2011, 2013, 2014 ja 2016 hän voitti Euroopan-mestaruuden yli 100-kiloisten sarjassa.


title: Maaseudun Kukkasrahasto Säätiö

text: Maaseudun Kukkasrahasto Säätiö perustettiin vuonna 1949 tukemaan suomalaisten lasten ja nuorten kasvatusta sekä ammattiin tähtäävää koulutusta. Säätiö jakaa vuosittain stipendejä, opintorahoja ja toiminta-avustuksia. Lisäksi säätiö jakaa vuosittain 20 000 euron suuruisen vuoden kasvattajapalkinnon.


title: Maaseudun Kukkasrahasto Säätiö

text: Säätiön hallituksen nimittää Keskustanuorten hallitus. Säätiön sääntöjen mukaan sen tarkoituksena on keskustanuorten tukeminen. Tammikuusta 2014 huhtikuuhun 2015 säätiö antoi keskustanuorille yhteensä 230 000 euroa. Vuoden 2006 presidentinvaaleissa säätiö tuki pääministeri Matti Vanhasen kampanjaa 50 000 eurolla.


title: Maaseudun Kukkasrahasto Säätiö

text: Korkeimman hallinto-oikeuden linjauksen mukaan säätiö ei ole yleishyödyllinen, koska sen avustuksista yli puolet ohjautuu keskustanuorille. Säätiö ei saa julkista tukea, ei myöskään Sosiaali- ja terveysjärjestöjen avustuskeskuksen tukea.


title: Maaseudun Kukkasrahasto Säätiö

text: Säätiö omisti aiemmin Karto Oy:n ja Putinki Oy:n, joiden osakeomistuksen se luovutti Minela Säätiölle.


title: Maksim Rakov

text: Maksim Rakov (s. 7. helmikuuta 1986) on kazakstanilainen judoka.


title: Maksim Rakov

text: Rakov voitti maailmanmestaruuden alle 100-kiloisten sarjassa Rotterdamissa 2009 ja sai samassa painoluokassa hopeaa Pariisissa 2011. Hän sijoittui seitsemänneksi alle 90-kiloisten sarjassa Kairon MM-kilpailuissa 2005 ja alle 100-kiloisissa Tokion MM-kilpailuissa 2010.


title: Maksim Rakov

text: Rakov voitti Aasian mestaruuden vuonna 2009 alle 100-kiloisten sarjassa. Vuonna 2007 hän saavutti Aasian-mestaruuskilpailuissa pronssia alle 90-kiloisissa. Aasian kisoissa hän sai hopeaa 90 kg:n sarjassa Dohassa 2006 ja 100-kiloisissa Incheonissa 2014 sekä pronssia alle 100-kiloisissa Kantonissa 2010.


title: Nuorisosäätiö

text: Nuorisosäätiö on keskustalaistaustainen säätiö, jonka määrittelee tarkoituksekseen sosiaalinen nuoriso- ja kasvatustyön sekä nuorten itsenäistymisen tukemisen. Säätiö tukee nuoria aikuisia itsenäiseen asumiseen ja elämään rakennuttamalla ja ylläpitämällä kohtuuhintaisia vuokra-asuntoja. Nuorisosäätiö tarjoaa asukkaille myös itsenäiseen asumiseen liittyvää neuvontaa, ohjausta ja tukea elämänhallintaan sekä vapaa-ajan toimintaa.


title: Nuorisosäätiö

text: Säätiö on rakentanut varallisuutensa lähinnä julkisten tukien avulla. Vuonna 2018 säätiö joutui vakaviin talousvaikeuksiin menetettyään 80 % varoistaan tappiollisissa liiketoimissa. Säätiön johto vaihdettiin ja se menetti yleishyödyllisyysasemansa. Poliisi epäilee, että säätiön varoja on kiertänyt sen entiselle johdolle epäedullisilla kaupoilla ja vuokrasopimuksilla.


title: Nuorisosäätiö

text: Nuorisosäätiön perustivat lokakuussa 1961 Keskustanuoret. Vuoden 2018 alussa säätiöllä oli 67 kiinteistöä, joissa oli 4 000 asuntoa. Niissä asui lähes 5 000 nuorta. Asuntojen sijaintipaikkakunnat olivat Helsinki, Espoo, Vantaa, Tuusula, Järvenpää, Kerava, Sipoo, Nurmijärvi, Vihti, Riihimäki, Lahti, Hollola, Orimattila, Tampere ja Lappeenranta. Säätiön päätoimipiste sijaitsee Helsingin Herttoniemessä.


title: Nuorisosäätiö

text: Nuorisosäätiön vuokra-asunnot on tarkoitettu työssäkäyville, työelämään hakeutuville ja opiskelujaan päättämässä oleville 18–29-vuotiaille nuorille aikuisille. Säätiön vuokrakodeissa voi asua 35-vuotiaaksi asti.


title: Nuorisosäätiö

text: Säätiö saa toimintaansa tukea Sosiaali- ja terveysjärjestöjen avustuskeskukselta, minkä lisäksi asuntojen rakentamista on rahoitettu Asumisen rahoitus- ja kehittämiskeskus ARA:n tuilla ja korkotukilainalla. Vuonna 2009 säätiöllä oli nettovarallisuutta noin 200 miljoonaa euroa.


title: Nuorisosäätiö

text: Nuorisosäätiöllä oli vuosina 1989–1999 edustushuvila Itävallan Alpeilla Zell am Seen lähellä.


title: Nuorisosäätiö

text: Nuorisosäätiö menetti yleishyödyllisyysasemansa kesäkuussa 2018. Asumisen rahoitus- ja kehittämiskeskus ARA peruutti aseman, koska katsoi säätiön toiminnan ollen aravalain ja korkotukilain vastaista. Säätiön yleishyödyllisten osien ulkopuolelle oli annettu merkittäviä lainoja ja vakuuksia. Säätiö oli myös ottanut liikaa riskejä.


title: Nuorisosäätiö

text: Syksyllä 2009 nousi kohu Nuorisosäätiön keskustalaisille poliitikoille myöntämistä vaalituista. Säätiö on lähellä keskustaa ja jakoi monena vuonna vaalitukea keskustalaisille poliitikoille. Tukea saivat muun muassa säätiön puheenjohtajana toiminut Antti Kaikkonen ja entinen puheenjohtaja Matti Vanhanen. Ongelmallisen tuen myöntämisestä teki se, että Vanhanen oli myöntämässä säätiölle Raha-automaattiyhdistyksen tukea vaikka oli ollut säätiön hallituksen jäsen. TV2:n Silminnäkijä-ohjelman mukaan RAY oli tukenut säätiötä yhteensä 40 miljoonalla eurolla. Tämän seurauksena RAY aloitti säätiössä erikoistarkastuksen.


title: Nuorisosäätiö

text: Myös valtion patentti- ja rekisterihallitus aloitti tutkinnan toiminnan suhteesta säätiön sääntöihin. Asumisen rahoitus- ja kehittämiskeskus puolestaan tarkasti vaalirahoituksen vaikutusta säätiön asuntokohteiden vuokriin. Asiasta ilmaisi huolensa myös Säätiöiden ja rahastojen neuvottelukunta. Nuorisosäätiön toimitusjohtaja Seppo Pyykkönen kiisti, että vaalituki olisi säätiön toiminta-ajatuksen vastaista. Antti Kaikkonen erosi säätiön hallituksen puheenjohtajan tehtävästä kohun seurauksena, mutta jatkoi silti säätiön hallituksen jäsenenä.


title: Nuorisosäätiö

text: Poliisin mukaan säätiö jakoi sääntöjensä vastaisesti vaalitukia yli 100 000 euroa noin 30 saajalle. Säätiön vuosien 2002–2009 hallituksen kymmenkuntaa jäsentä epäiltiin rikoksista. Tukea jaettiin muun muassa Matti Vanhaselle 23 000 € ja Jukka Vihriälälle 24 000 €. Syyttäjä vaati Antti Kaikkoselle ehdollista vankeutta 16.1.2012 alkaneessa Nuorisäätiön lahjuksia käsittelevässä oikeudenkäynnissä.


title: Nuorisosäätiö

text: Iltalehden mukaan Vanhasen hallitus hyväksyi Nuorisosäätiölle tukia 16 miljoonalla eurolla.


title: Nuorisosäätiö

text: Helsingissä Nuorisosäätiö sai rakentaa asuintalon kahden vilkasliikenteisen tien risteykseen, paikkaan jota Suomen ympäristökeskus ei pitänyt sopivana pysyvään asumiseen.


title: Nuorisosäätiö

text: Yle kertoi Nuorisosäätiön toimintaperiaatteen vastaisista liiketoimista 24. elokuuta 2016. Aki Haaron ja Perttu Nousiaisen johdolla säätiöstä on kehitetty merkittävää kovan rahan rakennuttajaa ja vuokranantajaa. Vuoden 2015 toimintakertomuksen mukaan Nuorisosäätiö suunnittelee tai rakennuttaa 35 kohdetta, joihin tulisi peräti yli 3 600 asuntoa eli yli kaksi kertaa aiemman rakennuskantansa. Säätiön keskeiset vaikuttajat kieltäytyivät Ylen haastattelupyynnöistä. Säätiön hallitus koostuu pääosin keskustalaisista vaikuttajista.


title: Nuorisosäätiö

text: Nuorisosäätiön toimitusjohtaja Aki Haaro ja hallituksen puheenjohtaja Perttu Nousiainen joutuivat jättämään säätiön keväällä 2018. Säätiö oli joutunut heidän aikanaan vakaviin talousvaikeuksiin. Kesällä 2018 aloittaneen uuden hallituksen puheenjohtajan "Jari Laineen" mukaan säätiö olisi lähellä joutua nopeasti selvitystilaan tai konkurssiin. Säätiön rahoitussopimuksissa olleiden kovenanttien johdosta 50 miljoonan euron velat olisivat voineet langeta maksuun saman tien. Säätiö selvisi myymällä yhden 155 asukkaan talon. Laineen ja uuden toimitusjohtajan "Kimmo Pihlmanin" mukaan Haaron ja Nousiaisen hankkeet olivat vaarantaneet säätiön olemassaolon. Vaikeuksien takia säätiö suunnittelee myyvänsä myöhemmin seitsemän muuta taloa sekä kehityskohteitaan ja tonttejaan.


title: Nuorisosäätiö

text: Säätiö havaitsi kesällä 2018, että sen 50 miljoonan euron varallisuudesta 40 miljoonaa euroa oli menetetty jo toteutuneisiin tai toteutuviin tappioihin. Jari Laineen mukaan 80 % säätiön varoista oli ”puhallettu” neljän vuoden aikana Aki Haaron ja Perttu Nousiaisen tekemillä epäedullisilla liiketoimilla. Säätiön nimissä oli tehty kalliita ostoksia ja sopimuksia.


title: Nuorisosäätiö

text: Nuorisosäätiötä rahoittanut GF Money perui listautumisantinsa keväällä 2018 sen jälkeen, kun Nuorisosäätiö vaati GF Moneyn kanssa järjesteltyjen asuntokauppojen perumista. Kaupat peruttiin myöhemmin. Säätiö oli jo aiemmin järjestänyt kiinteistökauppoja, joissa GF Money oli tehnyt miljoonavoittoja.


title: Nuorisosäätiö

text: Poliisi aloitti vuonna 2018 tutkinnan Aki Haaron ja Perttu Nousiaisen jäljiltä paljastuneen miljoonien eurojen katoamisen tutkinnan. Katoaminen liittyy Virossa tehtyihin sijoituksiin. Heidän epäillään ottaneen lahjuksia.Lähde


title: Yhdystie 7715

text: Yhdystie 7715 on Keski-Pohjanmaalla Kokkolassa, kokonaisuudessaan entisen Lohtajan kunnan alueella kulkeva yhdystie. Tien pituus on noin 15 kilometriä. Tie palvelee lähinnä paikallista liikennettä ja yhdistää Lohtajan kyliä toisiinsa ja valtatieverkkoon. Tie on kokonaisuudessaan päällystetty.


title: Yhdystie 7715

text: Tien ympäristö on määritelty kulttuuriympäristön ja maiseman vaalimisen kannalta tärkeäksi alueeksi.Yhdystien 7715 osuus Marinkaisista Lohtajan kirkonkylälle (ja edelleen Ala-Viirteelle) on historiallisen Pohjanmaan rantatien ja myöhemmin valtatien 8 vanha linjaus. 1950-luvulla valtatie 8 rakennettiin kulkemaan lähes viivasuorasti vanhan linjauksen kaakkoispuolelle.


title: Yhdystie 7715

text: Karhin kylässä yhdystien 7715 vieressä on Kasakkakivi. Kasakkakiven takaa kerrotaan perimätiedon mukaan Erkki Erkinpoika Anttilan ampuneen Karhin taloja ryöstelleen kasakan kesällä 1808.


title: Yhdystie 7715

text: Lohtajan kirkonkylän kupeessa, hautausmaan ja kappelin lähellä on tien varrella vanha mestauspaikka. Mestauspaikkaa lienee viimeksi käytetty 1796.


title: Rafik Halliche

text: Rafik Halliche (; s. 2. syyskuuta 1986 Alger) on algerialainen jalkapalloilija. Puolustajana pelaavaa Halliche edustaa Qatarin pääsarjassa pelaavaa Qataria.


title: Rafik Halliche

text: Halliche pelasi kotimaassaan NA Hussein Deyn joukkueessa vuosina 2004-2008, jossa hän toimi myös kapteenina vuosina 2006-2008 ennen siirtymistään Portugaliin allekirjoitettuaan neljän vuoden sopimuksen Benfican kanssa. Joukkue kuitenkin lainasin hänet saman tien tammikuussa 2008 Nacionaliin.


title: Rafik Halliche

text: 24. elokuuta 2010 Halliche siirtyi Englannin Valioliigaan ja Fulhamiin 3-vuotisella sopimuksella. Hän pelasi ensimmäisen ottelunsa Fulhamin paidassa 8. tammikuuta 2011 FA Cupin ottelussa Peterboroughta vastaan. Hän tuli ottelun toisen puoliajan lopulla vaihdosta kentälle. Kaksi viikkoa myöhemmin Halliche pelasi ensimmäisen valioliigaottelunsa 22. tammikuuta 2011 Stoke Cityä vastaan. Cup ottelun tavoin hän tuli vaihdosta kentälle 75 minuutin jälkeen. Ottelu jäi myös Hallichen viimeiseksi kaudella 2010–2011. Kaudella 2011–2012 Halliche jäi kokonaan ilman peliaikaa edustusjoukkueessa.


title: Rafik Halliche

text: Elokuussa 2012 Halliche siirtyi kahden vuoden sopimuksella portugalilaiseen Académicaan.


title: Rafik Halliche

text: Heinäkuussa 2014 Halliche siirtyi Qatar SC:n riveihin vuoden sopimuksella.


title: Rafik Halliche

text: Halliche pelasi ensimmäisen maaottelunsa Algerian maajoukkueessa 31. toukokuuta 2008 Senegalia vastaan, tullessaan 75 minuutin kohdalla vaihdosta kentälle Antar Yahian tilalle.


title: Rafik Halliche

text: Ensimmäisen maalinsa Halliche teki vuoden 2010 Afrikan kisoissa Malia vastaan 14. tammikuuta 2010. Hän pelasi samaisessa turnauksessa ensimmäiset arvokisansa, jossa Algeria selvisi pronssiotteluun saakka, mutta hävisi sen Nigerialle 1-0.


title: Rafik Halliche

text: Halliche pelasi Algerian kaikki kolme ottelua vuoden 2010 MM-kisoissa, jossa maa jäi alkulohkoon.


title: Rafik Halliche

text: Halliche valittiin 2014 MM-kisoihin. Hän pelasi kaikki kolme alkulohkon peliä ja teki turnauksessa yhden maalin Etelä-Koreaa vastaan. Halliche pelasi myös Saksaa vastaan neljännesvälierässä, jossa hän toimi myös maansa kapteenina. Algerian kisat päättyivät kyseiseen otteluun.


title: Terramaren kulttuuri

text: Terramaren kulttuuri oli vallihaudoin ja maavallein linnoitettuja asuinpaikkoja rakentanut pronssikautinen kulttuuri Italiassa. Se ajoitetaan vuosiin 1700-1150 eaa. Terramaren kulttuuri esiintyi pelkästään Emilia-Romagnan alueella. Ihmiset elivät metsästyksellä, karjanhoidolla ja maanviljelyllä. He asuivat puutaloissa kylissä. Kulttuuri muuttui äkisti varhaisena etruskikulttuurina pidettyyn Villanovan kulttuuriin.


title: Terramaren kulttuuri

text:
Terrameran kulttuuri ajoitetaan keski- ja myöhäispronssikauteen suunnilleen aikaan 1700-1150 eaa. Etelämpänä italiassa vallitsi Apenniinien kulttuuri.
Niinpä kulttuuri oli minolaisen ja mykeneläisen kulttuurin aikalainen. Terrameren kulttuurin ihmisiä on väitetty mm. Tonavalta tulleiksi ja ligurialaisetn sukuisiksi. Kulttuurin nimitys tulee "terra marna"- maannoksesta, joka on entistä järven pohjaa.


title: Terramaren kulttuuri

text:
Talot olivat hirsitaloja, ja saatettin kuivalla maallakin rakentaa tolppien varaan. 60 kylää tunnetaan, lähes kaikki Emilian alueelta Pohjois-Italian Pojoen laaksosta.
Keksipronssikauden kylien ala oli 1-2 ha, mutta myöhäispronssikautistan jopa 60 ha. Keskipronssikautista 2ha kylää ympäröivä alue oli yleensä 25 km² ja MBII-kaudella kylien väli saattoi olla niinkin pieni kuin 2km. MBII-keskipronssikautisessa kylässä saattoi asua noin 250-260 asukasta. MBIII-kaudella jotkut kylät ympäröitiin vallihaudoin ja ne kasvoivat jopa 20 ha kokoisiksi.


title: Terramaren kulttuuri

text: Hautaukset olivat sekä tavallisia että polttohautauksia. Polttohautaus lienee tullut myöhäisellä kaudella.


title: Terramaren kulttuuri

text:
Noin 1200-1150 eaa Terrameren kulttuuri tuhoutui äkisti ja kylät hylättiin. Niissä oli asunut RB-myöhäispronssikaudella jopa 150000-200000 asukasta. Kylien autioituminen saattoi johtua nälästä.
Varsinkin Emilian alue tyhjeni sadoiksi vuosiksi. Kulttuurin jälkeen tuli esi-etruskilainen proto-Villanovan kulttuuri, jossa on Terrameren tai uurnakenttäkulttuurin piirteitä. Proto-villanovalaiset hautasivat uurniin.


title: Terramaren kulttuuri

text: Muinaisia Terramaren kulttuurin kyliä.


title: Terramaren kulttuuri

text: Anzola dell'Emilia


title: Rossija-turnaus 1974

text: Rossija-turnaus 1974 (Russian Government Cup) oli sanomalehti "Rossijan" järjestämä jääpalloturnaus, joka pelattiin Arkangelissa 25.-27. tammikuuta 1974. Turnauksen voitti Ruotsi.


title: Karl Weissenberg

text: Karl Weissenberg (11. kesäkuuta 1893 – 6. huhtikuuta 1976) oli Wienissä syntynyt itävaltalainen fyysikko.


title: Karl Weissenberg

text: Yliopisto-opintojaan hän suoritti Wienin yliopistossa, Berliinin yliopistossa ja Jenan yliopistossa pääaineenaan matematiikka, sivuaineina hänellä oli fysiikka ja kemia. Jenassa Weissenberg suoritti tohtorin tutkinnon vuonna 1916 ja Berliinissä hän toimi professorina.


title: Karl Weissenberg

text: Urallaan hän on työskennellyt matematiikan, röntgensäteilyn, kristallografian ja reologian parissa. Weissenberg aloitti kuuden vuoden kestoisen röntgenkristallografian kanssa työskentelyn vuonna 1922 liityttyään Kaiser Wilhelm -instituuttiin. Hän saavutti alalla sekä teoreettisia, että kokeellisia tuloksia. Vuonna 1933 hän muutti Britanniaan ja keskittyi siellä reologiaan. Weissenbergin ilmiö ja Weissenbergin luku ovatkin saaneet nimensä Karl Weissenbergilta.


title: Lisäravintoaine

text: Lisäravinne, lisäravintoaine tai ravintolisä tarkoittaa elintarvikevalmistetta, joka on ravintoaineen tai fysiologisesti vaikuttavan aineen tiivistetty lähde. Ravintolisät ovat usein pillereitä, kapseleita tai yrttiuutteita. Ravintolisiä käytetään täydentämään ruokavaliota esimerkiksi vitamiinien, kivennäisaineiden, kuidun tai rasvahappojen osalta. Niillä voi olla myös elintoiminnallista vaikutusta esimerkiksi ruoansulatukseen, verenpaineeseen tai kolesteroliin.


title: Lisäravintoaine

text: Luontaistuoteala ryhmittelee ravintolisät seuraavasti:


title: Lisäravintoaine

text: Suomalaisissa ravitsemussuosituksissa 2014 suositellaan ravintolisiä tilannekohtaisesti ja joillekin erityisryhmille. Näitä ovat raskaana olevat tai imettävät naiset, lapset, nuoret, ikääntyneet sekä vegaanit. Ravitsemussuosituksissa on annettu tarkempia eri väestöryhmien käyttösuosituksia D-vitamiinilisille. Tilannekohtaisia suosituksia annetaan esimerkiksi fluorille, raudalle, foolihapolle, B12-vitamiinille ja kalsiumille.


title: Lisäravintoaine

text: Tutkimusten perusteella beetakaroteeni, E-vitamiini ja ehkä suuret A-vitamiiniannokset lisäävät kuolleisuutta, eikä myöskään muista antioksidanteista, foolihaposta, B-vitamiinista ja monivitamiinivalmisteista ole todistettu hyötyjä. D-vitamiinien mahdollinen hyödyllisyys vaatii vielä lisää tutkimusta. Useimpia ravintolisiä pitäisi välttää, ja yleensä hivenaineita ei pitäisi syödä kuin niiden, joilla on selkeästi todettu kyseisen aineen vaje. Ravintolisien käytöstä tulisi ensin konsultoida lääkäriä, ja ilmoittaa lääkärille.


title: Lisäravintoaine

text: Koska suuret vitamiini- ja ravintolisäannokset lisäävät sydäntauteja ja syöpiä, mikään kansallinen tai kansainvälinen terveysvirasto ei suosittele niitä. Tosin Suomessa valtion ravitsemusneuvottelukunta suosittelee niitä aikuisia ottamaan talvisaikaan 7,5 mikrogrammaa D-vitamiinia, jotka eivät syö D-vitaminoituja maitovalmisteita, kalaa tai ravintorasvoja säännöllisesti, lapsille ja vanhuksille ympärivuotisesti.


title: Lisäravintoaine

text: Eräät ravintolisät kuten monivitamiinit ja rauta- ja magnesiumlisät voivat lisätä kuolleisuutta. Muutkaan vitamiini- ja ravintolisävalmisteet eivät näytä ehkäisevän yleisiä kansantauteja. Tämä oli tulos suomalais-amerikkalaisessa tutkimuksessa, jossa seurattiin 39 000 amerikkalaisnaista 1980-luvulta asti.


title: Lisäravintoaine

text: Tutkimuksen tekoon osallistuneen ravitsemustutkija Jaakko Mursun mukaan puutostiloista kärsiville joistain ravintolisistä voi silti olla hyötyä. Suomessa D-vitamiini on tyypillinen esimerkki tästä.


title: Lisäravintoaine

text: Eviran mukaan useimpien ravintolisien pitkäaikaiskäyttöä ei ole tutkittu, joten niitä ei tulisi käyttää kuin kuureina. Ravintolisän käytöstä tulisi myös aina kertoa lääkärille.


title: Lisäravintoaine

text: Tieteellisen Annals of the Internal Medicine -lehden pääkirjoituksessa 17.12.2013 arvosteltiin voimakkaasti lisäravinteita viitaten lehdessä julkaistuihin ja muihin tutkimusyhteenvetoihin. Esimerkiksi kolmen monivitamiinitutkimuksen ja 24 vitamiinitutkimuksen yhteenvedossa ei löytynyt todisteita sille, että vitamiinit vähentäisivät yleistä kuolleisuutta, sydäntautikuolleisuutta tai syöpäkuolleisuutta.


title: Lisäravintoaine

text:
Samanlaisia tuloksia on saatu muissakin kokeissa ja tutkimusyhteenvedoissa. Monet satunnaistetut kliiniset kokeet ovat osoittaneet, että beetakaroteeni, E-vitamiini ja ehkä suuret A-vitamiiniannokset lisäävät kuolleisuutta, eikä myöskään muista antioksidanteista, foolihaposta, B-vitamiinista ja monivitamiinivalmisteista ole todistettu hyötyjä.
Esimerkiksi Yhdysvalloissa ravintolisien käyttö on noussut jo 53 %:iin aikuisväestöstä, vaikka tieteellinen näyttö kertoo lähinnä vaarallisuudesta tai hyödyttömyydestä.


title: Lisäravintoaine

text: Todistusaineiston perusteella ravintolisiä ei pitäisi käyttää yleisesti. Useimpia ravintolisiä pitäisi välttää.


title: Lisäravintoaine

text: Suomalaistutkijat olivat samoilla linjoilla Annalsin kannan kanssa ja korostivat, että sama asia oli tiedossa jo aiemmistakin tutkimuksista.


title: Lisäravintoaine

text: JAMA-lehdessä julkaistu 68 satunnaistetun kokeen yhteenveto (232 606 osanottajaa, 385 julkaisua) osoitti, että beetakaroteeni- sekä A- ja E-vitamiinilisät saattavat lisätä kuolleisuutta. C-vitamiinin ja seleenin vaikutuksesta ei saatu varmuutta.


title: Lisäravintoaine

text: Cochrane Database Syst Review'n 78 satunnaistetun kokeen yhteenvedossa (296 707 osanottajaa) kiinteiden vaikutusten malleissa todettiin luotettavasti antioksidanttien lisäävän kuolleisuutta. Luotettavimpien tutkimusten yhteenvedossa beetakaroteeni- ja E-vitamiinilisät lisäsivät kuolleisuutta mutta A-vitamiinin (+7 %), C-vitamiinin (+2 %) ja seleenin (-3 %) vaikutukset kuolleisuuteen saattoivat johtua sattumasta.


title: Lisäravintoaine

text: Muun muassa kalaöljyt ja beetakaroteeni ovat terveellisiä ruoasta saatuna mutta epäterveellisiä ravintolisinä. Silti joka viides aikuinen käyttää rasvahappovalmisteita.


title: Lisäravintoaine

text: "Antioksidanttiparadoksi" tarkoittaa siitä, että vaikka hedelmät ja vihannekset ovat yhteydessä kuolleisuuden, sydäntautien ja syöpien vähenemiseen, antioksidanttiravintolisät eivät juurikaan näytä auttavan. Erään teorian mukaan tämä johtuisi siitä, että tehoaineet olisivatkin muita kuin antioksidantteja. Monivitamiinipilleritkään eivät ole osoittautuneet hyödyllisiksi vaan saattavat jopa lisätä kuolleisuutta.


title: Lisäravintoaine

text: Omega-3-rasvahapot ja kalaöljyt ruoasta ovat hyvin terveellisiä, mutta kalaöljykapseleita suositellaan vain sepelvaltimotautipotilaille, jotka eivät syö kalaa. Uusimpien tutkimusten mukaan on kyseenalaista, ovatko kapselit suositeltavia heillekään. Vastoin väitteitä kalaöljykapselit eivät laske kolesterolia vaan voivat jopa lisätä pahaa LDL-kolesterolia, heikentää veren hyytymistä ja nostaa paastoveren sokeripitoisuutta. Myöskään kalanmaksaöljykapseleita ei kannata käyttää.


title: Lisäravintoaine

text: Amerikan sydänyhdistyksen ravintokomitean puheenjohtaja D.Sc. Alice Lichtenstein sanoo, että vaikka ravinnon omega-3-rasvahapot ovat terveellisiä, tutkimukset eivät osoita ravintolisien omega-3:sta olevan samoja hyötyjä. Kalaöljylisiä ei pidä ottaa, ellei esimerkiksi kärsi sydänsairaudesta, mutta omega-3:a sisältäviä kaloja kannattaa syödä.


title: Lisäravintoaine

text: THL:n erikoistutkija Marja-Leena Ovaskainen sanoo, että jos omega-3-valmisteita syö, kannattaisi ottaa vähemmän kuin purkissa neuvotaan. Vitamiinilisät voivat joskus olla hyödyksi toipilaille, vanhuksille tai pitkään laihduttaneille.


title: Lisäravintoaine

text: Luontaistuotteet kuten yrttipohjaiset ravintolisät saattavat vahingoittaa maksaa erityisen paljon ja johtaa maksansiirtoihin ja hepatiittiin. Kuluttajat luontaistuotteita niitä tutkituiksi, mutta ne harvoin ovat. Ihmiset myös kuvittelevat luonnonmukaisen olevan terveellistä.


title: Lisäravintoaine

text: Vihreän teen sisältämien katekiinien väitetään kiihdyttävän aineenvaihduntaa ja niitä myydään "rasvanpolttajina". Vihreä tee -pillereissä on usein moninkertainen määrä katekiinia teekupilliseen verrattuna ja ne voivat olla myrkyllisiä maksalle, etenkin herkille ihmisille.


title: Lisäravintoaine

text: Kehonrakentajille ja muille urheilijoille mainostettuja lisäravintoaineita ovat myös proteiinilisät sekä hiilihydraattivalmisteet. Näistä yleinen on urheilusuorituksen jälkeen nautittava palautusjuoma. Ne sisältävät yleensä hiilihydraatteja kuten maltodekstriiniä sekä erilaisia proteiineja.


title: Lisäravintoaine

text: Kehonrakennusvalmisteissa on usein terveysongelmia.


title: Lisäravintoaine

text: Esimerkiksi "luonnollinen" bestsellertuote Craze, jonka bodybuilding.com valitsi vuoden 2012 "vuoden valmisteeksi" ja jota myytiin tavallisissa marketeissakin, sisälsi ilmoituksen vastaisesti amfetamiinin kaltaisia yhdisteitä. Muissakin Matt Cahillin tuotteissa on ollut vaarallisia aineksia, jotka aiheuttavat esimerkiksi sokeutta tai maksavaurioita, ja asiantuntijoiden mukaan tämä on tyypillistä koko alalle.


title: Lisäravintoaine

text: FDA raportoi 50 000 ravintolisien aiheuttamaa haittaa vuodessa. Sillä olisi oikeus muttei resursseja valvoa valmistusta.


title: Lisäravintoaine

text: BMC Medicine -lehdessä julkaistussa markkinoilla olevia yrttivalmisteita analysoivassa tutkimuksessa todettiin, että kolmannes tutkituista valmisteista ei sisältänyt lainkaan väitettyä yrttiä vaan esimerkiksi riisijauhetta tai laksatiivia, ja kolmanneksessa oli aineita, joita ei lainkaan mainittu ainesosaluettelossa. Useimmat olivat heikkolaatuisia.


title: Lisäravintoaine

text:
Vain 0,3 % Yhdysvaltojen 55 000 ravintolisästä on sen verran tutkittuja, että niiden yleisimmät haittavaikutukset tiedetään. FDA:n mukaan 70 % yrityksistä ei noudata peruslaatustandardeja.
Helsingin yliopiston ravinnon turvallisuuden professori Marina Heinonen kävi läpi Kuningaskuluttajan valitsemia ravintolisiä. Hän totesi näiden puolesta esitetyt terveysväitteet perusteettomiksi kahta lukuun ottamatta. Yleisemminkin yli 90 % lisäravinteiden terveysväittämistä on Heinosen mukaan virheellisiä. Esimerkiksi hän ei pitänyt yhtään lykopeenikapselin terveysväitteistä totena. Myös "rasvanpolttaja ja kehon kiinteyttäjä" -väitteet hän totesi perusteettomiksi.


title: Luettelo lintutieteilijöistä

text: Tämä on luettelo lintutieteilijöistä sukunimen mukaisessa aakkosjärjestyksessä. Katso myös .


title: Litu

text: Litu on yksi kasvien hedelmätyypeistä. Litu on kuiva, tavallisesti aukeava ja koostuu kahdesta kalvon erottamasta emilehdestä. Litujen ulkonäkö vaihtelee kasvilajista riippuen ja toisinaan se voi muistuttaa palkoa. Litu on tyypillinen hedelmä ristikukkaiskasvien (Brassicaceae) heimossa, kuten esimerkiksi lutukalla ("Capsella bursa-pastoris"), peltotaskuruoholla ("Thlaspi arvense") ja peltoukonnauriilla ("Erysimum cheiranthoides").


title: Litu

text: Muun muassa peltoretikalla ("Raphanus raphanistrum") tavattava murtolitu eli nivellitu erotetaan toisinaan lidusta omaksi hedelmätyypikseen.


title: Orosius

text: Paulus Orosius (300 – 400-luku) oli roomalainen kristitty historioitsija. Hän oli kirkkoisä Hieronymuksen ja Augustinuksen ystävä ja toimi alkujaan presbyteerinä Lusitaniassa 400-luvun alussa. Augustinuksen pyynnöstä hän kirjoitti laajan historiateoksen, "Historiae adversus paganos" (), jossa koko maailmanhistorian syntymistä vuoteen 417 esitetään Jumalan suunnitelmana kristinuskon synnyttämiseksi ja levittämiseksi. Muita Orosiuksen teoksia ovat Priscillianusta ja Origenesta vastaan kirjoitettu "Commonitorium de errore Priscillianistarum et Origenistarum" ja toinen teos pelagiolaisia vastaan ("Liber apologeticus contra Pelagianos").


title: Weissenberg

text: Weissenberg voi tarkoittaa:


title: Brian Oldfield

text: Brian Oldfield (1. kesäkuuta 1945 Elgin, Illinois – 26. maaliskuuta 2017) oli yhdysvaltalainen kuulantyöntäjä. Oldfield osallistui Münchenin kesäolympialaisiin vuonna 1972, jossa hän sijoittui kuudenneksi. Olympialaisten jälkeen hän ryhtyi ammattilaisurheilijaksi ja solmi sopimuksen International Track Associationin (ITA) kanssa. Oldfield siirtyi käyttämään myös pyörähdystyyliä ja kehitti siihen saakka vähän käytettyä tyyliä.


title: Brian Oldfield

text: Vuonna 1975 Oldfield työnsi 22,86 m, joka ylitti yli metrillä silloisen virallisen ulkoratojen maailmanennätyksen (Yhdysvaltain Al Feuerbachin 21,82). Hän työnsi myös sisäradoilla jo vuonna 1973 yli virallisen maailmanennätyksen. Tuloksia ei kuitenkaan hyväksytty maailmanennätyksiksi, koska Oldfield oli ammattilaisurheilija. Vuonna 1978 Oldfield osallistui Maailman vahvin mies -kilpailuun, jossa hän sijoittui seitsemänneksi kymmenen kilpailijan joukossa. Oldfield sai vuonna 1980 takaisin amatööriurheilijan statuksen ja työnsi 38-vuotiaana 1984 viralliseksi Yhdysvaltojen ennätykseksi 22,19 m.


title: Monika Wegler

text: Monika Wegler on valokuvaaja ja kirjailija, joka kirjoittaa eläinaiheisia kirjoja muun muassa kaniineista. Hänen kirjojaan on julkaistu 1980-luvulta lähtien.


title: Kyllä nolottaa

text: Kyllä nolottaa () on tanskalainen komediasarja. Sarjan huumori perustuu kiusallisiin ja noloihin tilanteisiin, joihin päähenkilöllä Frankilla on taipumus tahtomattaan jatkuvasti joutua. Sarja on ollut Tanskassa hyvin suosittu. Frankia esittää Frank Hvam, joka kehitti sarjan idean yhdessä toista päähenkilöä näyttelevän Casper Christensenin kanssa. Sarjan on sanottu ottaneen vaikutteita yhdysvaltalaisesta komediasarjasta "Jäitä hattuun". Sarjan roolihahmoilla on samat etunimet kuin heitä näyttelevillä henkilöillä.


title: Kyllä nolottaa

text: Suomessa sarjaa esitti FST5 tiistai-iltaisin. Ruotsiksi sarjan nimi on "Pinsamt". Sarjan pohjalta tehtiin elokuva Klovni – Kyllä nolottaa vuonna 2010.


title: Formula 1:n vakoiluskandaali

text: Formula 1:n vakoiluskandaali, josta käytettiin myös nimitystä Stepneygate oli Formula 1 -kauden aikana nähty tapahtumasarja, jossa McLaren-talli syyllistyi Ferrarilta peräisin olleen salaisen tiedon vastaanottoon ja hyödyntämiseen. McLarenilta tietoja kulkeutui myös Renault-tallille. Tietoja antoi McLarenille Ferrarin työntekijä Nigel Stepney, joka irtisanottiin tapauksen takia. Tapauksen johdosta kansainvälinen autoliitto FIA tuomitsi McLarenin maksamaan ennätykselliset 100 miljoonan dollarin sakot vakoilusta, minkä lisäksi se menetti kaikki kauden 2007 valmistajien MM-sarjan pisteensä. Tallin kuljettajien pisteisiin ei koskettu, eikä Renault-tallia rangaistu tietojen hallussapidosta.


title: Formula 1:n vakoiluskandaali

text: Ensimmäiset viitteet vakoilusta nähtiin jo ennen kautta. Kaudella 2007 Formula 1 -sarjassa käytettiin ainoastaan Bridgestonen renkaita rengasvalmistaja Michelinin vetäydyttyä lajista. Kun kaikki muut Michelin-renkaita edelliskaudella käyttäneet tallit olivat suurissa ongelmissa talvitesteissä, McLaren onnistui muuttamaan autonsa Bridgestone-renkaille sopivaksi heti ensimmäisellä yrityksellä. McLaren onnistui myös parantamaan autonsa vauhtia huomattavasti ensimmäisen ja toisen kilpailun välissä. Kun kauden avauskilpailussa Australian GP:ssä Ferrari oli selvästi McLarenia nopeampi, McLaren otti kauden toisessa osakilpailussa Malesian GP:ssä kaksoisvoiton.


title: Formula 1:n vakoiluskandaali

text: Kauden kuluessa McLarenin sisällä alkoi kuohua. McLarenilla ajanut hallitseva maailmanmestari Fernando Alonso oli jäänyt nuoren tallikaverinsa Lewis Hamiltonin jälkeen, vaikka vaati tallissaan ykköskuljettajan asemaa. Tästä suivaantuneena Alonso uhkaili tallia skandaalin paljastamisella, mikäli ei saisi ykköskuljettajan asemaa. Tästä syystä McLarenin tallipäällikkö Ron Dennis joutui myöhemmin ottamaan suoraan yhteyttä FIA:n johtajaan Max Mosleyyn, aloittaen tallin sisäisen sähköpostiliikenteen paljastumisen. Ferrarin autoja käsittelevää salaista tietoa olivat vastaanottaneet ainakin Alonso, testikuljettaja Pedro de la Rosa ja pääsuunnittelija Mike Coughlan.


title: Formula 1:n vakoiluskandaali

text: Skandaali paljastui, kun Kimi Räikkösen ja Felipe Massan Ferrari-autojen tankeista löytyi sinne kuulumatonta jauhetta ennen kauden 2007 Monacon GP:ta. Syylliseksi paljastui tallin päämekaanikko Nigel Stepney, jonka tekoa pidettiin kostona siitä, ettei häntä oltu ylennetty tallin tekniseksi johtajaksi. Sabotaasin tutkinnan yhteydessä paljastui myös, että Stepney oli myös vuotanut Ferrarin teknisiä tietoja McLarenille. McLarenin kautta tiedot olivat vuotaneet eteenpäin myös Renault'lle.


title: Formula 1:n vakoiluskandaali

text: Kansainvälinen autourheiluliitto FIA tuomitsi tapauksesta yhden kaikkien aikojen suurimmista urheilulajiin liittyvistä rangaistuksista. McLaren menetti kaikki kauden 2007 valmistajien MM-sarjan pisteensä ja joutui maksamaan sakkoa ennätykselliset 100 miljoonaa dollaria. Kuljettajien MM-sarjan pisteisiin ei koskettu. Renault-tallia ei rangaistu vakoilusta mitenkään.


title: Attu (Aleutit)

text: Attu on läntisin ja suurin saari Nearsaarten saariryhmässä Aleuteilla Alaskan osavaltiossa Yhdysvalloissa. Saari sijaitsee 180. pituuspiirin länsipuolella eli itäisellä pallonpuoliskolla. Attun saari on läntisin paikka maailmassa, kansainvälisen päivämäärärajan mukaan. Saaren pinta-ala on 893 km². Attu on vulkaaninen saari, jossa on meri-ilmasto. Toisessa maailmansodassa Japanin joukot valtasivat saaren vuonna 1942 ja yhdysvaltalaiset kanadalaisten avustuksella valtasivat sen takaisin Yhdysvalloille vuonna 1943.


title: The Haunting – paholaistalo

text: The Haunting – paholaistalo on yhdysvaltalainen vuonna 1999 valmistunut kauhuelokuva, jonka ohjasi Jan de Bont. Elokuva on uusintaversio vuoden 1963 elokuvalle Yö kauhujen talossa.


title: The Haunting – paholaistalo

text: Elokuvan päähenkilöt ovat satunnaisia unihäiriöistä kärsiviä potilaita, jotka pääsevät koekaniineiksi pelontutkimistestiin. Testi järjestetään yli 100 vuotta vanhassa jättimäisessä kartanossa, jonka rakentanut kreivi yhä kummittelee. Potilaat tapaavat talonmies Luken, joka lyöttäytyy heidän seuraansa. Vähitellen naispotilaille aletaan kummitella, mutta miehet eivät usko sanaakaan. Potilaille kerrotaan talon historiasta ja kreivistä, joka halusi saada talonsa täyteen lasten ääniä ja hankki tehdastyöläislapsia taloonsa asumaan ja tappoi heitä monia satoja.